Urumea bizi: Loiolako Erriberatan. Kronika – Haritzalde Naturzaleen Elkartea\nGiro paregabean ospatu da Loiolako Erriberasetan haur festa. Ostiralean, Maite Franko ipuin kontalariarekin, auzoko umeek primeran pasa zuten Ikasbide Ikastolan. Otsoa, sorginak eta koloredun sugeak izan ziren umeekin batera ipuin eta jolasen protagonistak.\nLarunbatean aldiz, Giuseppe Verdi plazan, umeek “Urumea bizi” lelopean ibaiaren marrazkiak eta hainbat jolasekin parte hartu zuten. Apitxin tabernan hamaiketako eskeini zen partaide guztiei. Musikak goiza girotu zuen, astoa gurdiak etengabe aritu ziren eta euskal karaokeak festari amaiera eman zion.\nHaritzaldek, parte hartu eta lagundu duten lagun guztiei eta bereziki Loiolako Erribera Auzokideak Elkarteari eskerrak eman nahi dizkio. Apitxin tabernari ere, eskerrak eman nahi dizkiogu hamaiketakoa musutruk eskeintzeagatik.


Etxerati mehatxu egin dio Rubalcabak, neurri legalak har ditzakeela adieraziz - GARA\nLarunbatean milaka eta milaka lagun bildu zituen Etxeraten manifestazioak zeresanik ematen du oraindik ere. Atzo, Alfredo Perez Rubalcaba Barne ministro espainolak izan zuen ahotan, presoen aldeko manifestazio jendetsua eta ekimen honen aurka «neurri legalak hartzeko» aukera mahai gaineratu zuen.\nBilbon barna larunbatean egindako manifestazioak Lakuaren baimena zuela onartu arren, haren kontrako neurriak hartzeko aukera ez duela baztertzen adierazi zuen Rubalcabak Madrilen egindako agerraldi batean, alta ez zuen argitu zein delitu edota arrazoik daraman era honetako neurririk planteatzera. Haatik, «ikuspegi judizial batetik begiratuta», neurriak hartzea «konplikatua» dela ere onartu zuen agerraldian.\n«Heriotza zigorrik ez! Biziarteko zigorrik ez! Euskal presoak Euskal Herrira!» lema hartuta, azken urteotako manifestazio jendetsuenetakoa burutu zen Bilbon. GARAk egindako zenbaketaren arabera 37.000 lagunetik gora egon zen bertan, gaixorik diren edota euren zigorra beteta duten presoen askatasuna galdeginez eta euskal presoen Euskal Herriratzea aldarrikatuz.\nPresoen argazkiak izan ziren manifestazioaren burua, euskal presoen Euskal Herriratzea eskatzen zuen bandera erraldoiaren ondotik. Bost ilara luzetan zabaldutako 764 erretratuek bertaratutakoen aldetik txalo andana jaso zuten, baita hainbat malko ere.


REAL UNIONEK GARAIPENA LORTU ZUEN ZAMORAREN AURKA : KIROLETIK\nREAL UNIONEK GARAIPENA LORTU ZUEN ZAMORAREN AURKA\nReal Union Club SAD2\n28 Aza, 2021\nIrundarrek 2-0 irabazi zioten Zamorako taldeari, beste hiru puntu gehituz sailkapenean\nArratsaldeko 19etan hasi zen hamalaugarren jardunaldia Stadium Galeko zelaian. Real Unioni Zamoraren aurka neurtzea egokitu zitzaion eta arrakastarekin eguna amaitzea ortu zuen. Zati bakoitzean sartutako gol banarekin, 2-0ko markagailuan erdietsi zuten irundarrek, sailkapenean beste hiru puntu gehituz.\nLehenbiziko zatian, joko oso ona izan zuten etxeko jokalariek. Baloia sarean sartzeko aukera asko eduki zituzten, bana 36. minutuko jokaldia soilik amaitu zen golean. Praderak Villanueva atezainari baloia lapurtu eta ate barrura bota zuen, 1-0koa lortuz. Nahiz eta lehenengo zatiko azken minutuetan beste aukera pare bat eduki, markagailua horrela gelditu zen atsedenaldia ailegatu zenean.\nBigarren zatian berriz, bi taldeek ere erritmoa jeitsi zuten eta golak sartzeko aukerak ere murriztu ziren horrela. Hala ere, etxekoek kontrakoen atean beste baloi bat sartzea lortu zuten. Oraingo honetan Kun Temenuzhkoven jokaldiak izan zuen arrakasta. Bulgariarra 64. minutuan atera zen zelaira Praderaren ordez, eta lau minutu beranduago Aitor Seguinek egindako pasea errematatu zuen. Honekin, 2-0ko markagailua eta sailkapenean 23 puntu lortu zituen Real Unionek partiduaren amaierarako.\nAitor Zulaika entrenatzaileak neurketaren ondoren esan zuen moduan, “garaipen garrantzitsua da, betiko moduan. 23 punturekin gaude eta hauek ez dizkigu inorrek kenduko”. Azpeitiarrak balorazio ona egin zuen lehenengo zatiaren inguruan, baina azken minutuetan taldea zatitua geratu zela ere aipatu zuen: “Nik uste dut lehenengo zati on bat egin dugula orokorrean. Ñabardura batzuk hobetu zitezkeen baino ongi egin dugu. Azken 40 minutuak, aldiz, ez zaizkit gustatu, taldea zatitu egin da baloia genuen garaian”.\nHurrengo neurketa abenduaren 2an izango du Real Unionek. Oraingo honetan Errege Kopako jardunaldia izango da Nueva Balastera zelaian Palencia Cristo Atléticoren aurka, arratsaldeko 20etatik aurrera. Abenduaren 5ean berriz, denboraldiko hamabostgarren jardunaldia jokatuko dute. Kanpoan arituko dira Tudelano taldearen kontra, eguerdiko 12etan.\nREAL UNIONEK EIBARREN AURKA JOKATUKO DU LAGUNARTEKOA\nIrundarrek Eibar jasoko dute Stadium Galen, bihar goizeko 11etan, lagunartekoa jokatzeko asmoarekin\nReal Union Club Club SAD0\nEXTREMADURAK REAL UNION GARAITU ZUEN STADIUM GALEN\n09 Urt 2022\nIrundarrek 0-1eko markagailuarekin galdu zuten Extremaduran aurka jokatutako partidua\nReal Unionek Extremadura...\nGORKA ETXEBERRIAK DENBORALDIAREN BALANTZEA EGIN DU\n21 Abe 2021\nGorka Etxeberria Real Unioneko futbol zuzendariak esan du, “gure erronka etxean datuak hobetzea izango da eta horretarako, zaleen laguntza behar dugu”\nREAL UNIONEK TALAVERA GARAITU ZUEN EL PRADON\n20 Abe 2021\nIrundarrek 1-3ko markagailuarekin irabazi zioten Talavera taldeari urteko azken partiduan\nReal Unionek atzo...\nReal Union Club SAD0\n3Racing El Ferrol\nRACINGEK REAL UNION GARAITU ZUEN STADIUM GALEN\n12 Abe 2021\nIrundarrek 0-3ko markagailuarekin galdu zuten Racing El Ferrolen aurkako neurketa\nSasoi onean zeuden Real...\nREAL UNION RACING EL FERROLEN AURKA NEURTUKO DA\n10 Abe 2021\nIrundarrek hamaseigarren jardunaldia jokatuko dute bihar Stadium Galen, arratsaldeko 17etan


Mecca Grabaketa Estudioa - Oiartzun - Gipuzkoa\nZure baimena bere webgune honetako nabigazioa buruzko datu estatistikoak lortzeko eskatu dugu, Royal 13/2012 Dekretu-Legearen pean. Nabigatzen jarraitzen baduzu, kookien erabilera onartuz, kontuan hartzen dugu. OK | Informazio Gehiago\n“Soinuaz eta espazioaz harago”.\nMusikaz dugun grinak bultzatuta, Mecca Recording Studio zirrarak pizteko eta inspirazio-une hori artistak sentitzen duen bezala erregistratzeko sortu da.\nGrabazio-estudioa Oiartzunen (Gipuzkoa) dago, Donostiako herrigunetik minutu gutxira. Hortaz, komunikazio pribilegiatua dauka.\n2013an inauguratu zen, instalazioak diseinatzeko, prestatzeko eta eraikitzeko prozesu luze baten ondoren. Musikari eta soinu-ingeniari gisa ere, oso argi geneukan zer premiari erantzun behar genien gure estudioa kalitate-kota handienetara iristeko, artista orok bere sortze-prozesua ongi burutzeko behar duen arreta alde batera utzi gabe.\nSantos Fernandezekin batera egindako proiektuaren ideiagintzan zehar, alderdi tekniko guztiak hartu ziren kontuan eta, gainera, arreta berezia jarri zen estudioaren barruko giroa lagungarri izan zedin artista bere lanarekin zerikusirik ez zuen guztiaz axolagabetzeko.\nMusika gehien hunkitzen gaituen arte-adarra da. Baina ez bakarra. Horregatik, beste sormen-egintza gisa heldu genion estudioaren diseinuari, haren bidez nor garen transmititu ahal izateko.


Zein eskubide ditugu gure datu pribatuei dagokienez? • TaPuntu\nOrokorrean, egunero eta konturatu gabe, gure datu pribatuak eskaintzen ditugu edozein kudeaketa aurrera eramateko garaian. Esate baterako, udal erakunde edo instituzio publiko bati eskaera bat egin ahal izateko, erosketak egitera joan eta banaketa zerbitzua kontratatuz gero, sare sozialen bidez zozketa batean parte hartzeko, …\nHorren ondorioz, ez da harrigarria izango, ondorengo egun edo hilabeteetan, gustuko ez ditugun dei edo posta elektronikoak jasotzea, marketin edo publizitate helburuak dituzten komunikazio mezuak izaten baitira. Hala ere, zer egin hauei mugak jartzeko?\nZein dira gure datu pribatuen gainean ditugun eskubideak? Argi al ditugu?\nKokatzearren, garrantzitsua da jakitea 2018. urtean Europa eta Espainia mailan legea aldatu zela eta beste helburu batzuen artean, datu pribatuen titularrei gehiago babesteko helburuz, aldez aurretik genituen eskubideak mantendu eta beste berri batzuk gehitu zirela. Hala ere, orokorrean aldez aurretik genituen eta gaur egun ditugun eskubideak zeintzuk diren ez dugu oso garbi izaten.\nGai garrantzitsua den heinean, hementxe dituzue titular gisa gure datu pribatuen gainean ditugun eskubideak eta bakoitzaren azalpena:\nEdozein unetan eta gure helburua edozein izanda ere, aldez aurretik erakunde bati eskaini dizkiogun datu pribatuen inguruan kontsulta egin dezakegu , erakunde horrek datu hauek zertarako eman genizkion azaldu beharko digularik ere.\nEskainitako datu pribaturen bat aldatzeko beharra bagenu (adibidez, helbidea, telefonoa, helbide elektronikoa, …) horretarako eskubidea dugu.\nErakunde batek maneiatzen dituen gure datu pribaturen bat berriro ez erabiltzeko eskubidea dugu. Erakunde horrek ezingo du datu hori berriro erabili, baina dena den hau ezabatzeko agindua ez genioke emango eskubide hau egikaritu nahi dugula adierazten badiogu.\nEzerezteko eskubidearen oso antzekoa da baina kasu honetan, erakundeak datu hori ezabatu eta berriro erabiliko ez duela bermatzeko idatzi bat burutu eta bidali beharko digu.\nEskubide honen izenak dioen bezala, nolabait muga bat jartzea litzateke. Alegia, adibidez bere garaian erakunde bati datu pribatu batzuk eskaini eta hauen kudeaketa bi tratamenduetarako erabiltzeko baimena eman bagenion ere (adibidez, azterketa estatistikoak egiteko, eta publizitatea bidali ahal izateko), orain bakar baterako erabiltzea adierazteko eskubidea dugu eta erakundeak hori errespetatu beharko du.\n2018 urtea geroztik berria den eskubide honi esker, gure datu pribatuak dituen erakunde bati, gure izenean dituen datu pribatu guztiak formatu edo ohiko tresna batean eskatzeko eskubidea daukagu. Horri esker adibidez, zerbitzu bera eskaintzen duen beste entitate bat kontratatu ahal izateko alta asko azkartzea eta erraztea lortuko genuke.\nEskubide hauek egikaritzeko garaian, datu pribatuak jaso dituen erakunderengana jo eta gure Nortasun Agiriaren kopia bat bidali beharko diogu (datuen titularra gu garela ziurtatu ahal izateko hori egitea behartuta daude eta). Epeari dagokionez, hasiera batean, arduradunak 30 eguneko epea luke gure eskaerari erantzun ahal izateko.\nBehin eskubideak zeintzuk diren eta zertarako balio duten ezagututa, hemendik aurrera erabiliko al dituzula uste duzu?


Txikipedia:Baso - Wikipedia, entziklopedia askea.\n1 Baso motak\n2 Basoetako biztanleak\n3 Basoetako produktuak\n4 Basoen beste eragin onuragarriak\n5 Basoak babestu beharra\nIzkiko basoa, Araban.\nBasoa zuhaitzez betetako eremua da. Basamortuetan, zabaldi belartsuetan, mendi tontorretan eta ipar eta hego poloetan izan ezik, basoak munduko toki gehienetan daude.\nBaso motak[aldatu | aldatu iturburu kodea]\nBaso gehienetan oinarrizko bi zuhaitz mota daude: zur trinkokoak eta zur bigunekoak.\nAstigarrak eta haritzak, besteak beste, zur trinkokoak dira. Hosto zabalak eta fruituak dituzte, eta askotan hosto erorkorreko zuhaitzak dira. Hala ere, zur trinkoko beste zuhaitz batzuek urte osoan zehar izaten dituzte hostoak, adibidez, kaobek. Zur trinkoko zuhaitzak klima epela edo tropikala duten lekuetan hazi ohi dira.\nPinuak, sekuoiak eta beste koniferoak zur bigunekoak dira. Pinaburuak dituzte eta ez zaizkie orratzak (hostoak) erortzen. Zur biguneko zuhaitz asko hostoiraunkorrak dira, orratzak urtean zehar berde edukitzen dituztelako. Mota horretako basoak, askotan, eskualde hotzetan eta mendietatik hurbil egon ohi dira.\nToki hezeetan dauden baso oparoak euri-oihanak dira, eta zur trinkokoak edo bigunekoak izan daitezke.\nBasoetako biztanleak[aldatu | aldatu iturburu kodea]\nBasoak sistema bizidun konplexuak dira eta hazten diren zuhaitzez, zuhaixkaz, mahatsondoz eta onddoez osatuta egoteaz gain, bertan ugaztunak, txoriak, intsektuak, eta beste animalia asko ere bizi dira. Izaki bizidun guztiek beste izaki bizidunen beharra dute.\nBasoak zahartzen eta aldatzen dira, eta horrek eragin nabaria du han bizi diren izaki bizidun guztiengan. Gaixotasunek eta intsektuen erasoek zuhaitzak eta landareak ahuldu ditzakete, eta suteek animaliek bizitzeko behar duten janaria eta babesa suntsitu ditzakete. Baina gizakiak ere basoak eta animaliak kaltetu ditzake zuhaitz gehiegi mozteagatik.\nBasoetako produktuak[aldatu | aldatu iturburu kodea]\nGarrantzitsuak diren baliabide ugari basoetatik datoz: janaria, zura, erregaiak, zuntz naturalak eta beste material batzuk. Baliabide horiekin altzariak, aterpeak, papera, jantziak, sendagaiak eta beste gauza asko egiten dira.\nBaso naturalak babesteko, batzuetan zuhaitz-sailak landatzen dira. Langileek sailetako zuhaitzak mozten dituztenean, zuhaitz berriak landatzen dituzte haien ordez.\nBasoen beste eragin onuragarriak[aldatu | aldatu iturburu kodea]\nBasoak Lurraren birikak direla esan ohi da, izan ere, arnasteko beharrezkoa dugun oxigenoaren zati handi bat sortzen dute, fotosintesi izeneko prozesu bati esker. Lurzorua higaduratik babesten laguntzen dute gainera, haizearen eta uraren indarrak geldituz. Gainera, basoak mendi-ibiliak egiteko, txoriak behatzeko eta natura aztertzeko leku paregabeak dira.\nBasoak babestu beharra[aldatu | aldatu iturburu kodea]\nMilaka urtez, gizakiak basoetako zuhaitzak moztu ditu, egurra lortzeko, nekazaritzarako eta baserri eta hirientzako lekua egiteko. Horregatik, gaur egun, munduko baso asko desagertzeko arriskuan daude. Jende askok basoak babesteko lan egiten du, eta horren adierazle da Indiako Chipko mugimendua, basoak moztearen aurka protestatzeko egin zena. Biztanleek, gehienbat herri txikietan bizi ziren emakumeek, zuhaitzak inguratzen zituzten eskutik helduta, mozketa saihesteko.\nBasogintza basoen kudeaketaz arduratzen den jarduera da. Basogintzan lan egiten dutenek zuhaitzen eta landareen zikloak aztertzeaz gain, gaixotasunak, intsektu kaltegarriak eta basoetako suteak kontrolatzen dituzte.\nBasoak babesteko eta gordetzeko, gobernu askok naturagune babestuak izendatzen dituzte, eta, horri esker, egoera naturalean egoten dira, jendeak gozatzeko aukera izan dezan.


Estatu indarkeriak eraildako herritarrak askatasunez eta duintasunez oroitu nahi ditugu - - uztarria.eus\nEstatu indarkeriak eraildako herritarrak askatasunez eta duintasunez oroitu nahi ditugu\nAzpeitiko Sortu 2020-09-30 11:37\nAzpeitiko Sortuk honako gutun hau kaleratu du, Angel Otaegi zenaren oroimenez joan zen astean Nuarben egindako ekitaldian Guardia Zibilaren presentzia "umiliagarria" jasan behar izan zutelako hara bertaratutakoek. Honako hau da gutuna:\nNuarbeko herrikidea den Angel Otaegi fusilatu zutenetik 45 urte luze igaro dira. Orduan ere, senideek eta lagunek zuten sufrimenduaz eta saminaz gain, Angel lurperatzerakoan desio zuten agurra eragozteko, guardia zibilez josia zen Nuarbe. Orduan ere diogu, 2020an, 45 urte ondoren, senideek, lagunek eta herrikideok Angel fusilatu zuten urteurrenean oroitzeko ekitaldian Guardia Zibilaren presentzia umiliagarria jasan behar izan dugulako. Imajinatu nola sentitu ziren bere senideak.\nGertatutakoaren memoriarako, egia jakiteko eta kontakizunerako eskubidea beharrezkoa dugu herri honetan bake justu eta iraunkorra nahi badugu. Eta zer esanik ez, bakoitzak duen eskubidea, sentitzen eta desio duen bezala, askatasunez eta duintasun osoz, oroitzeko bere hurkoa.\nAngel ez da herrikide bakarra hamarkadetan Espainiako Estatuaren terrorismoak torturatu edota erail duena. Hilabete honetan bertan, 84 urte dira, tropa frankistek Azpeitia hartu zutela. Garai hartatik hona, batzuk frankismoaren izenean izan dira erailak, baina badira demokraziaren izenean eraildako herrikideak ere. Batzuk iraganeko gertakizunen memoria lana egiten ari badira ere –gure herrian udalaren nahiz herri-ekimen eta norbanakoen eskutik–, beste batzuek botere mekanismo guztiak martxan dituzte kontakizun bakarra inposatzeko eta bestelako kontakizunak kriminalizatzeko. Zentzu horretan, eta harrigarria badirudi ere, denboran gertuenekoa den eta demokraziaren izenean estatuak balaz josita eraildakoak dira gaur egun egia eta aitortza ukatzen zaienak. Ondorioz, ez justizia, ezta erreparaziorik ere. Eta are okerrago, ezta oroitzeko eskubiderik ere. Imajinatu nola sentitu daitezkeen Kurroren eta Pelitxoren senideak, lagunak eta herrikideak.\nBaina Nuarben bizitako poliziaren jazarpenaz gain, azken asteetan izan dira beste gertaera batzuk ere: aske beharko lukeen arren espetxean hil zen Igor Gonzalez preso politikoaren heriotza salatzeko pankartak kentzen aritu zen Ertzaintza, eta Xoxote espainiako militarrek okupatuta aurkitu genuen.\nEuskal Herrian, 1936tik aurrera hainbat eta hainbat herrikidek eman dute bizitza bakearen eta askatasunaren alde. Memoriaren kontakizunaren parte da hori. Ez dugu gertakizunarekin zerikusirik ez duen kontakizun zapaltzaile bat nahi, herri honen bakearen eta elkarbizitzaren kalterako dela iruditzen zaigulako. Era berean, ezin digu inork zer pentsatu edota are gutxiago zer sentitu behar dugun inposatu.\nBiziraupenaren lehia irabazi zuten belaunaldi ezberdinetako gazte eroek; horregatik dago gure esku bizitza duinaren erronka. Zor dieguna ez dugu inoiz ahaztuko. Ez ditugu inoiz ahaztuko, haien borroka askatzaileei esker sortu direlako egungo aukera berriak. Herri gisako bizitza erdigunean jarri zutelako gaude bizirik. Biziraupenaren erronkaz arduratu zirelako dugu gure aurrean bizitza duinaren lehia. Omenaldirik onena, askapenaren bidetik urrats berriak ematea. Ahaztu gabe, merezitako besarkada bana estatuak ezkutatu nahi duen gatazka politikoaren baitan eraildako senide bakoitzari!


Hauxe gure lurra: Ekonazionalismoa – Ekopol\nHauxe gure lurra: Ekonazionalismoa\nadmin2020-06-18T10:48:54+02:002020/05/7 |Artikuluak eta txostenak, Energia, Iñaki Barcena, Josu Larrinaga|\nIñaki Barcena, Josu Larrinaga\nEkonazionalismo eta etnoekologismoa izan ditugu hizpide gaurkoan. Badira ekologismoaren baitan etnia edo arazo nazionala sartzen dutenak, badira kosmopolita edo unibertsalistak, eta badira estaturik gabeko ekologistak ere, euren burua estatuaren zapalkuntzatik askatu nahi duten nazio indigenak. Ekologismoaren baitako eztabaidetan aspaldidanik azaldu da diskurtso unibertsalista, ekologismoaren inguruko eztabaida ezin dela nazionalismoarekin nahastu dioena, ama lurrak ez duela muga politikorik ezagutzen… Hori diotenek beti pasaporte bat eraman ohi dute aldean, eta ez dute arazorik izaten bere nortasun nazionalarekin.\nEkonazionalismoa nork bere herrialdea energetikoki burujabe baina berriztagarriak diren energia iturriak erabiliz bihurtzeko nahia izan daiteke, baina honek ñabardura askoko forma anitz hartu ditu historian. Esaterako, Estonian, Lituanian eta Ukrainan independentziaren aldeko mugimenduek jarrera antinuklearra zuten eta Sobietar Batasunaren garapen industrial neurrigabearen politikek eragindako kutsaduraren aurkakoa. Gurean ere, gatazka nazionalaren inguruko eztabaidan sartu zen bete-betean eredu energetikoaren ingurukoa, 70eko eta 80ko hamarkadetan, “Euskadi ala Lemoiz” leloak laburbildu zuen moduan.\nBeste lelo ezagun batek, adibidez, “Pentsatu globalki, ekin lokalki” leloak, hautu zehatz bat egiten zuen. Zergatik izan behar da horrela eta ez “pentsatu lokalki, eta eragin globalki” ere? Egoera anitz dira munduan, eta norabide anitzetan eragin dezakegu, zergatik ez?\nBilbo Hiria-tik hartuta.


Antzinako upategiak eta erritualak "Historias a Bocados" saioan urtarrilak 31\nAntzinako upategiak eta erritualak, gaur, "Historias a Bocados" saioan\nRosa, Amador eta Antonio bizilagunek Nabaridas, Guardia-Arabako Errioxako koadrilako udalerrian barna gidatuko gaituzte.\nArguiñano eta Antonio Guzman izpilikua erretzen. EITB Mediaren bideo batetik ateratako irudia\nGaur, urtarrilak 31, Joseba Arguiñanok Nabaridas herria ezagutuko du "Historias a Bocados" saioan. Guardia-Arabako Errioxako koadrilako udalerrian jaiotako Rosa Martinez, Amador Viñegra eta Antonio Guzman biztanleen eskutik herriaren istorioak eta txokoak ezagutuko ditugu.\nRosa Martinez de Antoñana duela 57 urte jaio zen Nabaridasen. Bere herriaz harro dago, eta Joseba Arguiñanori bitxi historiko-kultural batzuk erakutsi nahiko dizkio. Lehenik eta behin, herrian barrena paseatuko dira, helmuga Sodupetarren Jauregia dutela. Gaur egun bertan dago Castejón Garaia Burdin Aroko aztarnategiaren interpretazio-zentroa. Ondoren, Rosak patatak txorizoarekin jarriko ditu mahai gainean, inguruotako gozamen gastronomikoetako bat. Bukatutakoan, Santa Eulaliako nekropoliraino joango dira; harkaitzean zulatutako Erdi Aroko hilobi multzo monumentala herriko beste altxorretako bat da.\nAmador Viñegra ere Nabaridaseko bizilaguna da. Herri horretako eta Arabako Errioxako biztanle gehienak bezala, bere bizitza ardoaren ekoizpenari lotuta egon da. Antzinako lurpeko upeltegiak dauden kaleraino hurbilduko dira Amador eta Joseba. Garai bateko upategia eta dolarea bisitatuko dituzte. Azkenik, sukaldariak orein azpizuna cantharellus onddoekin eta ziape marmeladarekin prestatuko du, Nabaridaseko bizimodua nolakoa den aztertzen duten bitartean.\nBukatzeko, Joseba Arguiñanok Antonio Guzman 87 urteko herritarra elkarrizketatuko du. Lehenik eta behin, makailaoa errioxar erara jango dute, horretarako beren-beregi herriaren erdigunean jarritako mahai batean. Bertako biztanlerik beteranoenetako bat izanda, asko dira Antoniok kontatzeko dituen pasarte eta bitxikeriak. Herrian izan diren aldaketa guztien gainean solastatuko dira; nekazal lanen automatizazioaz, esaterako. Bazkalostean, Antoniok Nabaridasen errotutako ohituretako bat erakutsi nahiko dio Josebari, mañen festa alegia. Abenduaren 7an, izpiliku sortak erretzen dituzte. Antzinako usadioa da, errituala, non espiritu txarrak uxatzeaz gain, nekazal urtea agurtu eta neguari ongietorria ematen zaion.\n"Historias A Bocados" saioa Nabaridasen izango da, 20:00etatik aurrera, ETB2n eta eitb.eus-en.


AppleCare + Erlojuaren prezioak Mac-ekoa naiz\nAppleCare + for Watch Edition eta iPhone 1.600 $\nJordi Gimenez | | Apple Watch, iPhone, Apple produktuak\nApple lineako dendan paseo bat emanez eta salmenten eta Apple Watch-en eta beste 12 hazbeteko MacBook Retina berriaren jarraipena eginez, konpainiaren erloju berrietako bat erostea lortu zuten erabiltzaileentzako xehetasun bat ikusi nuen eta AppleCare + bidez babestu nahi dutenak.\nKonpainiak bere produktuekin denbora luzez eskaintzen duen berme gehigarri hau eta estaldura hau Apple erabiltzaile guztiek ezagutzen dute, baina erloju adimendun berria merkaturatzearekin batera, Cupertinokoek zerbitzu garrantzitsu bat egin dute zerbitzuan. Estalduraren gaia eta beste batzuk lehen bezala jarraitzen du, hau ez da aldatzen, baina orain Watch erabiltzaileek AppleCare + iPhone eta Watch aldi berean eros ditzakete.\nMomentuz AppleCare + aukera hau erloju adimenduna martxan jarri den herrialdeetan bakarrik dago erabilgarri, baina beste herrialdeetan salgai jarri bezain laster hori imajinatzen dugu. eskuragarri ere egongo da. Apple erabiltzaileek AppleCare kontratatu dezakete Espainian erosketa egin ondorengo lehen bi urteak igaro baino lehen: «AppleCare Protection Plan-ek laguntza teknikoa eta hardwarea konpontzeko estaldura bi urte arte luzatu nahi du zure iPhone erosketaren datatik aurrera», beraz, iPhone 6 badugu eta erosi Apple Watch bat, zerbitzu hau bi gailuetarako kontrata daiteke aldi berean.\nIzan ere, Apple-ren ideogailuan Apple Watch-ek martxan jarri arte ez zegoen aukera berri bat da eta orain zerbitzu hau kontratatu nahi duten erabiltzaileez gozatu dezakegu. Momentuz ez da Espainian agertzen, baina Erlojua martxan jarri den herrialdeetan eta orain prezioekin goaz.\nAppleCare + prezioak\n38 mm eta 42 mm modeloetan Apple Watch Sport erosteko kasuan, prezioa Estatu Batuetan 49 $ da eta nahi duguna gure iPhone-a ere segurtatzea bada, konbinazioak 149 dolar arte bilduko gaitu. Estaldura arte luzatzen da 2 urte.\nErosi nahi duten edo altzairuzko modeloa (Watch) eskuratzea buruan duten erabiltzaileentzat gauzak pixka bat aldatzen dira. estaldura oraindik 2 urtekoa da eta prezioa zertxobait altuagoa da. 69 dolar buruz hitz egiten dugu erlojurako bakarrik eta 169 dolarretik aurrera iPhone plus Watch multzoarentzako.\nWatch Edition bat erosi edo erosteko asmoa badugu gauzak goitik behera aldatuko dira. Lehenengoa erlojuaren estaldura-denbora, 3 urtera iristen dena eta gero, jakina, prezioa. 10.000 $ edo gehiagoko erloju baterako, Apple-k oinarrizko prezioa ezartzen du 1.500 $ AppleCare + eta nahi badugu gure iPhone-ekin ezarrita 1.600 $ kostatuko zaigu.\nBistan denez, AppleCare + Watch eta Watch Sport-en prezioak ikusita ezin dugu esan Apple bi gailuetako estaldura kontratatzen dugunean luzatzen denik, baina Apple-k ez du normalean inolako beherapenik egiten eta ez du kontratazio bidez egiten. bi AppleCare batera. Watch Edition modeloa urrez eta zafiro kristalez egina dago, beraz Apple-k osasunean sendatzen duela ulertzen dugu 1.500 dolarretara iritsiko zara aseguratzeagatik Eta gehitu $ 100 hori iPhone-rako guztira 1.600 dolar.\nOrain galdu ezin den galdera, AppleCare + kontratatuko al duzu erlojua erosten baduzu?\nArtikuluaren bide osoa: Mac-ekoa naiz » Apple produktuak » Apple Watch » AppleCare + for Watch Edition eta iPhone 1.600 $\nApple Watch Edition kargatzeko kutxa berezi batekin etorriko da. Eta beste modeloak?


About: Zikloi tropikal\nZikloi tropikala haize bortitzak eta euri ugariak duten eta behe-presio gune baten inguruan sortutako ekaitz sistema osatzen duen fenomeno meteorologikoa da, haize bortitzak, tornadoak, uholdezko euriak eta itsas handi zikloikoak sortzen dituztenak. Indarra eta kokapenaren arabera, zikloi tropikalak beheraldi tropikala, ekaitz tropikala, haizerauntsia edo (urakana ere deitua) edo tifoia izan daitezke. Izena egitura zikloiko eta jatorri tropikala izatetik datorkie.\nZikloi tropikala haize bortitzak eta euri ugariak duten eta behe-presio gune baten inguruan sortutako ekaitz sistema osatzen duen fenomeno meteorologikoa da, haize bortitzak, tornadoak, uholdezko euriak eta itsas handi zikloikoak sortzen dituztenak. Indarra eta kokapenaren arabera, zikloi tropikalak beheraldi tropikala, ekaitz tropikala, haizerauntsia edo (urakana ere deitua) edo tifoia izan daitezke. Izena egitura zikloiko eta jatorri tropikala izatetik datorkie. (eu)\nZikloi tropikal (eu)


Janssenen txertoak Pfizerrenak eta Modernarenak baino eraginkortasun gehiago galtzen du denborarekin\n'Science' aldizkariak argitaratutako ikerketa baten arabera, Janssenen dosi bakarreko txertoaren eraginkortasuna % 13,1era jaitsi da otsailetik urrira; Pfizerrena, % 43,3ra, eta Modernarena, % 58ra.\nJanssen txertoaren dosi bat. Artxiboko argazkia: EFE\nJanssenen txertoa emango zaie 40 eta 49 urte bitarteko lagunei ere\n50 eta 59 urte bitarteko pertsonei ere Janssenen txertoa emango zaie\nOsakidetzak 70 urtetik 79ra arteko kolektibo osoari emango dio Janssenen txertoa\nJanssen koronabirusaren aurkako dosi bakarreko txertoaren eraginkortasunak nabarmen gehiago egiten du behera denborarekin, Pfizerrenarekin eta Modernarekin alderatuta, Science zientzia aldizkari ospetsuak argitaratutako ikerketa baten arabera.\nAmeriketako Estatu Batuetan egin dute landa-azterketa 780.225 pertsonarekin.\nAzterketa horretatik ateratako ondorioen arabera, Janssen konpainiaren txertoa izan zen eraginkortasun gehien galdu zuena, % 86,4tik % 13,1era igarota martxotik irailera. Pfizerren eta Modernaren kasuan, galera txikiagoa izan zen, % 86,9tik % 43,3ra eta % 89,2tik % 58ra, hurrenez hurren.\nAipaturiko hiru txertoen eraginkortasuna denboran zehar aztertu duen lehen ikerketa izan da. Edonola ere, hirurek heriotzatik babesten dituzte txertatutako pertsonak. Hori bai, 65 urtetik beherakoak gehiago babesten ditu hortik gorakoak baino.


Auzitegi Nazionalak bi herritar kartzelaratzeko aginduaren aurrean\nAstelehenean Bizkaian atxilotutako bi herritarrak kartzelaratzeko agindua dela eta, SORTUk honako hau adierazten du:\n1. Bistan da oraindik orain herri hau iraganera itzultzea nahi duten sektoreak existitzen direla, zehazki sakoneko estatuaren kasuan kosta ahala kosta borroka armatuaren mamua luzatzeko eta bizirik mantentzeko interesa oso nabarmena izanik, argiki Euskal Herriaren askapen bidea oztopatzearekin batera preso politikoen auzia betikotzeko asmoz.\n2. Auzitegi Nazionalaren eskuhartzea salatzen du SORTUk. Espetxean beste bi lagun sartu ditu. Erabaki horrek ez die mesederik egiten Euskal Herriari, bakeari eta bizikidetzari. Berriz diogu: ez da espetxeak betetzeko unea, haiek hustutzekoa baizik.\n3. SORTUk lanean jarraituko du preso politiko guztiak etxeratzea ahalbidetuko duen estrategia eraginkorren alde. Horretarako, adostasun zabalak bilatuko ditu hainbat eremutan, izan eremu sozialean, politikoan, instituzionalean zein sindikalean.\nSanti Brouard eta Josu Muguruzaren ekarpena balioan jarriko da ostiralean Bilbon egingo den manifestazioan\nSanti Brouard eta Josu Muguruzaren konpromisoa eta dedikazioa balorean jarriko ditu SORTUk azaroaren 20an, ezker abertzaleko bi militanteen hilketen urteurren-egunean, Bilbon egingo duen manifestazioan. Hurrenez hurren, 36 eta 31 urte beteko dira aurten estatu-aparatuek Santi eta Josu hil zituztela.\n‘Herriari emanak gara’ lelopean Bilboko kaleak zeharkatuko ditu, 19:00etatik aurrera. Aurten, Santi Brouard hil zuten kontsultatik abiatuko da manifestazioa, 19:00etan. Ondoren, Diego Lopez de Haro Kale Nagusitik udaletxeraino abiatuko da. Covidaren pandemia dela eta, antolakuntzak beharrezko segurtasun neurriak hartuko ditu kutsatzeko aukera murrizteko.\nEzker abertzaleko bi militante hauek erakutsitako konpromiso sondoa gogora ekarriko dugu manifestazio honetan. Izan ere, Santi eta Josu herriari emanak izan ziren bai haien esparru militantean bai haien lanbideetan. Euskal Herri aske baten alde zuten guztia eman zuten.\nIñaki Bilbao 'Txikito'-ren gose eta egarri grebaren aurrean\nIñaki Bilbao ‘Txikito’ euskal preso politikoak azaroaren 2an gose eta egarri greba mugagabeari ekin zion, aurretik irailaren 9tik urriaren 29a arte gose eta komunikazio greba egin ondoren. Bi ekimenetan aldarrikapen bera planteatu du ‘Txikito’-k, hots: independentzia eta sozialismoa edota Euskal Estatu sozialistaren lorpena.\nIñaki Bilbaoren gose eta egarri grebaren aurrean ondoko irakurketa egiten du SORTUk:\n• Ezaguna da euskal preso politikoen aurka Estatu espainiarra hamarkadetan erabilitzen ari den salbuespenezko espetxe politika, eta ezagunak dira, halaber, bere ondorioak. Euskal gizartearen gehiengo sozial, sindikal, politiko eta instituzionalak behin eta berriro salatu bezala, presoen nahiz haien senideen eskubide urratzailea eta are legez kanpokoa den espetxe politika horrek sufrimendua, gaixotasuna, egoera zein ekimen desesperatuak eta are heriotza eragiten ditu.\n• Iñaki Bilbaok irailean ekindako gose eta komunikazio greba eta azaroaren 2an hasitako gose eta egarri greba independentziaren eta sozialismoaren lorpenerako borroka gisa aldarrikatzen ditu. Modu horretan planteatuta, ekimen horrek bukaera posible bakarra du: Iñakiren heriotza.\n• SORTUrentzat Iñakiren ekimenak ez du zentzurik, interpelazio edota eskaera gauzagarririk ez duenez gero, eta ez du zerikusirik Ezker Abertzalearen kultura politiko historikoarekin zein gurean gure herriarekiko konpromisoa jorratzeko baliatu izan ditugun moldeekin. Halaber, ez du zerikusirik uneotan Ezker Abertzaleak bai Euskal Herria askatzeko bai preso, iheslari eta deportatu politikoak etxeratzeko darabilen estrategiarekin. Ondorioz, ekimen hori ez dugu babesten, ez eta babestuko ere.\n• Edonola ere, ikuspuntu iraultzaile batetik, baita giza ikuspegi hutsetik ere, preso politiko baten halako erabaki baten aurrean ez gara ezaxola, Iñakiren balizko heriotzaren aurrean ezaxola ez garen bezalaxe, eta argi adierazten dugu Iñakiren ekimenak arestian aipatutakoa ez bezalako amaiera bat izan dezan nahi eta desio dugula.\n• SORTUk, euskal preso, iheslari eta deportatu politiko guzti-guztien eskubideen defentsa egin eta haien etxeratzea aldarrikatzen eta jorratzen jarraituko du, baita, Iñaki Bilbaoren kasuan bezalaxe, preso eta iheslari politikoen kolektiboak utzita eta Ezker Abertzalearengandik urrunduta dauden horien kasuan ere.\n• Preso, iheslari eta deportatu politiko guztiak etxean eta bizirik izatea da EPPKren eta Ezker Abertzale osoaren lehentasuna. Hori dela eta, euskal preso, iheslari eta deportatu politikoen etxeratzearen alde indarrak biderkatzeko deia egiten dugu beste behin ere.\nEzker Independentista Luis Arceren karguhartzean egongo da\nAsier Altuna Sortuko Nazioarteko Harremanetarako Idazkaria La Pazen da igande honetan Boliviako presidente eta presidenteorde berrien karguhartze ekitaldian egoteko.\nAsier Altuna Europako Ezkerreko Alderdiaren delegazioarekin batera ailegatu da La Pazera, MAS IPSPeko lagun ezberdinekin elkartu eta ezker independentistaren babesa adierazteko Gobernu berriak egonkortasuna eta bake soziala berreskuratzeko izango duen lanean.\nBart Sebastian Michel MAS-eko bozeramaileak jakitera eman duenez, Luis Arce hautatutako Boliviako presidenteak, atentatu bat pairatu du La Pazeko egoitzan, bertan bilduta zegoelarik.\nGertaeran hauen aurrean, elkartasuna adierazi nahi diegu Luis Arce presidenteari, MAS-eko militantziari, eta Evo Moralesen agintaldian hasitako zikloarekin jarraitzeko gogoa duten boliviar guztiei.\nEskuin muturrari bizkarra eman eta krisiari aurre egiteko inbertsio publikoen alde mobilizatzera deitzen dugu\nBart Bilboko Indautxu auzoan, eskuin muturrak egindako deialdiaren harira izandako mobilizazio eta istiluak direla-eta, SORTUk honakoa salatzen du:\n• Gogor salatzen dugu eskuin muturrak baliatu nahi izatea krisi sanitario, ekonomiko eta sozial hau bere agenda erreakzionarioa indartzeko, diskurtso ustez desobediente, anti-autoritario eta kontestatarioz mozorrotuta. Birusaren zabalpena eteten saiatzeko hartu diren neurri murriztaileak eta, oro har, krisi egoera hau eragiten ari diren ezinegona baliatu nahi dute euren agenda desdemokratizatzaile, eskubide murriztaile eta autoritarioa indartzeko, zer eta demokraziaren, askatasunaren eta antiautoritarismoaren izenean. Funtsean, sistemaren aurkako estetikaren atzean, sistema kapitalista patriarkala bera indartzea dute xede.\n• Gogor salatzen dugu, halaber, egoera honetara iritsi izanaren arduradun nagusia afera honen guztiaren kudeaketa negargarria egin duen eta egiten ari den administrazioen arduradun politikoak direla. Koronabirusari aurre egiteko estrategia argirik/eraginkorrik eza; beste behin ere halako neurri murriztaileak hartu behar izatea ekidin zezaketen inbertsioak (birusaren arakatze eta jarraipen ahalmenean, hezkuntzan, lehen arreta zerbitzuan, osasungintza, zahar-etxeetan...) egin ez izana; neurri murriztaile horiek, bai eta krisi sanitario, sozial eta ekonomikoak kaltetutako sektoreak eta pertsonak (hostalaritza, kulturgintza, autonomoak, ERTE-etan diren langileak, lana galdu dutenak, enpresari txikiak...) sustengatzera bideratutako laguntza publiko bideratu ez izana; mezu kontraesankor eta arduragabeen hedapena; pandemiari aurre egiteko “plana” prebentzio neurritan eta arestian aipatu inbertsioetan baino neurri murriztaile soiletan oinarritu izana... Horrek guztiak herritarren artean konfiantza baino egonezina, haserrea eta mesfidantza hedatu ditu, jarrera berekoi eta indibidualistei, kolore bateko zein besteko negazionismo eta konspirazionismoei eta eskuin muturrari berari bidea zabalduz eta halako erronka kolosal bati arrakastaz aurre egiteak ezinbestean eskatzen dituen kohesio, konfiantza, elkartasun eta erantzukizun sozialak nabarmen zailduz.\n• Guztiarekin, eta edonola ere, beste behin ere, behekooi dagokigu agintariek orain arte izan ez duten eta orain ere izaten ari ez diren ardurarekin jokatzea. Behekooi dagokigu osasun publikoaren defentsa sutsua egitea; interes eta ongizate kolektiboak interes eta ongizate indibidualen gainetik jartzea; komunitatearen zaintza sareak antolatzea... Haiek ez baitute guregatik egingo, eta krisi sanitario, sozial eta ekonomikoak norbait kaltetuko badu, behekoak garelako. Hala, bada, inoiz baino gehiago, elkar zaintzeko unea da; prebentzio neurriak zorrotz betetzekoa; udaberrian egin bezalaxe, gure herriaren sen kolektibo, komunitario, berdinzale eta solidario hori aktibatu eta, beste behin ere, geure onena ematekoa.\n• Aldi berean, mobilizatzen jarraitzeko deia egiten diogu euskal gizarteari, hasteko, izurriari aurre egin ahal izateko egin behar diren inbertsio publikoen alde, pandemiari aurre egiteko plana ez baitaiteke soil soilik neurri murriztaileetan oinarritu; are, gero eta inbertsio publiko gehiago egin, orduan eta neurri murriztaile gutxiago hartu beharko direlako. Eta, horrekin batera, burujabetzaren nahiz sakoneko eraldaketa sozialaren eta ekonomikoaren alde, pandemiak zerbait erakutsi badu, indarrean den sistema ekonomiko eta sozialaren hutsak eta bidegabekeriak eta herritarrak babeste aldera estatu propio bat izatearen garrantzia baita.


Orkatz baten azkapena – Centro Martioda\nAbuztuko 27an SOS Deiatik deitu ziguten. Aguraineko Suiltzaileek orkatz bat Dulantziko Kanaletik atera behar zutela, baina zaurituta zirudiela.\nHaraino joan eta suiltzaileek orkatza atera zutenean bertan tratatu genuen. animaliak bakarrik zauri bat zuen apatxean, nahiko txikia, eta hoberena azkatzea zela iruditu zitzaigun.\nHemen azkapenaren argazki batxuk eta bideo bat usten dizuegu.


Ekonomia sozialak tokiko garapenean duen potentziala erakutsi du GSEFek Bilbon - SPRI\nEkonomia Sozialaren Foro Globala lehenengoz egin da Europan, eta 84 herrialdetako 1.700 eragile eta agintari bildu ditu urriaren 1etik 3ra bitartean.\nGlobal Social Economy Forum (GSEF) Bilbon egin da aurten, aurreko edizioak Montrealen eta Seulen egin ostean. Ekonomia sozialaren nazioarteko foro handiena ardatz honen inguruan egituratu da: ekonomia soziala hiri eta lurraldeen garapen sostengarria bultzatzeko motor gisa. 84 herrialdetako 1.700tik gora lagun (alkateak, erakunde publikoetako ordezkariak eta ekonomia sozialeko eta hirugarren sektoreko eragileak) elkartu dira, hiru egunez eztabaidatzeko ekonomia sozialaren etorkizunari eta administrazio publikoek garapen sostengarriranzko bidean duten paperari buruz.\nTopaketan gai oso desberdinei buruzko ehundik gora hitzaldi, mahai-inguru eta tailer egin dira, besteak beste, lanaren eta enpleguaren etorkizuna, politika publikoen ko-sorkuntza, lurraldearen eraldaketa eta ekonomia sozialaren hazkunderako gakoak. Egitarau zabal horren barruan hainbat euskal enpresa eta erakundek parte hartu dute, argi utziz ekonomia sozialeko ekimenek gero eta garrantzi handiagoa dutela Euskadin.\nMondragon Korporazioak enpresa sozialaren esparruan eta kooperatibismoarekin lotutako baloreen munduan duen esperientzia zabala azaldu du. Prestakuntzaren eta laneratzearen esparrutik hauexek parte hartu dute: ibilbide luzea egina duten Lantegi Batuak eta Gureak erakundeek, zeintzuek laguntza ematen baitie ezgaitasuna duten pertsonei; Peñascal hezkuntza erakundeak; eta arreta sozio-sanitarioko zerbitzuak eskaintzen dituen Grupo SSI kooperatibak. Ingurumenaren arlotik esku hartu du Goiener-ek, energia berriztagarriaren sorkuntza eta kontsumorako kooperatibak. Ekintzailetzaren sustapen eta babesaren arloan parte hartu dute KoopFabrika programak, Tazebaez berrikuntza prozesuen aholkularitzak eta erakundeen balio sozialaren kuantifikazio metodologietan espezializatutako Geaccounting aholkularitzak.\nForoa amaitutakoan aurkeztu den Bilboko Adierazpenak dioenez, sektore honetako enpresa eta antolakundeek erakutsi dute bideragarriak eta eraginkorrak direla eta balio soziala eta irabazi ekonomikoak sor ditzaketela: “lehiakorrak dira beren jarduerak inpaktu soziala duelako eta, gainera, irabazi ekonomikoak berrinbertitzen dituzte beren komunitatean”. Erakunde horiek orobat erakutsi dute badutela gaitasuna erronka sozioekonomiko handiei erantzun berriak emateko. Horregatik, eta Adierazpenak nabarmentzen duen bezala, “Nazio Batuetan, gobernuetan eta gizarte zibileko kideen artean gero eta organismo gehiagok aitortzen dute Ekonomia Sozial eta Solidarioaren ekarpena gizarte sostengarriago, inklusiboago eta erresilienteagoa eraikitzeko prozesuan, horixe delarik Garapen Sostengarriko Helburuak lortzeko oinarria”.\nEkonomia Sozialeko Foro Globala nazioarteko sare bat da, ekonomia sozialaren garapenarekin konprometitutako administrazioak, enpresak eta eragileak biltzen dituena. Bilboko Udalak antolatu du (maila lokalean) topaketa hori beste hainbat erakunderekin batera: Eusko Jaurlaritza, Bizkaiko Foru Aldundia, Arrasateko Udala, EUDEL, KonfeKoop, REAS Euskadi, EHLABE, Sareen Sarea, ASLE eta Gizatea.


Bilbao.net, Kontratugilearen profila Administrazioaren kontratuak - Bilboko Udalaren kontratuak, Bilboko Udalarekin kontratatzeko baldintzak\nKokapena: Hasiera Udala Kontratugilearen profila Administrazioaren kontratuak Bilboko Udalaren kontratuak Bilboko Udalarekin kontratatzeko baldintzak\nBilboko Udalarekin kontratatzeko baldintzak\nAdministrazioarekin kontratatzeko gaitasun-baldintzak\nJarduteko gaitasun osoa duten pertsona natural edo juridikoak, espainolak edo atzerritarrak.\npertsona juridikoek beren helburuekin edo jardueraren helburu edo esparruarekin bat datozen laguntzak ematen dituzten kontratuak egiteko gaitasuna izango dute, beren estatutuei eta arauei jarraiki.\nondasun-erkidegoek EZ dute gaitasunik administrazioaren kontratatzeko.\nKontratatzeko debekurik ez badute.\nKontratu bakoitzerako eskatutako ekonomia- eta finantza-kaudimena, kaudimen teknikoa edo profesionala; edo legeak hala eskatzen duen kasuetan, indarreko enpresa-sailkapena egiaztatzea.\nKontratuan eskatzen den jarduera edo zerbitzua emateko eska daitekeen enpresa-gaikuntza edo gaikuntza-profesionala.\nEnpresaburuen elkarteak: xede horretarako denboraldi baterako sortzen diren enpresaburuen elkarteek kontratatu ahal izango dute, eta ez dute eskritura publikoan formalizatu behar izango haiek kontratua esleitu arte.\nKontratzeko gaitasunaren ziurtagiria eta aurkeztu beharreko dokumentazioa\nKontratu bakoitzaren baldintza-agirietan eskatutako dokumentazioa aurkeztu beharko da. Oro har, dokumentu osagarriez gain, hau da eskatutakoa:\nA gutun-azala: Administrazio-dokumentazioa:\nGutun-azal honetan sartutako dokumentu guztien zerrenda. (*)\nPertsona naturala izatekotan: NAN edo pasaportea. (*)\nPertsona juridikoa izatekotan: (*)\nDagokion Erregistro publikoan behar bezala erregistratutako eskritura edo eratze dokumentua, estatutuak edo sortze akta.\nHala dagokionean, eskatutako enpresa-gaikuntza egiaztatzen duen dokumentazioa. (*)\nAdministrazioarekin kontratatu ahal duela egiaztatzen duen eskritura edo ziurtagiria, proposizioa sinatzen duenaren alde. (*)\nKontratatzeko debekurik ez duela aitortzea. Aitorpen horrek barne hartuko du zerga betebeharrak eta Gizarte Segurantzakoak egunean dituela adieraztea (pleguan agertzen den ereduaren arabera). (*)\nEskatutako dokumentu eta baliabideen bidez behar bezala egiaztatutako kaudimen tekniko edo profesionala (pleguan agertzen den ereduaren arabera).\nEskatutako dokumentu eta baliabideen bidez behar bezala egiaztatutako ekonomia- eta finantza-kaudimena (pleguan agertzen den ereduaren arabera).\nEskatzen bada, indarreko enpresa-sailkapenaren ziurtagiria.\nUdalaren diruzaintzan behin-behineko bermea eman izanaren frogagiria.\nHala badagokio, langile guztien artean, %2 baino ezgaitu gehiago daudela jasotzen duen ziurtagiria.\n(*): Eusko Jaurlaritzaren Kontratisten Erregistro Ofizialean edo Estatuko Lizitatzaileen eta Enpresa Sailkatuen Erregistro Ofizialean izena emanda badaude, ez da aurkeztu behar izango aipatutako dokumentazioa. Horren ordez, beste hau aurkeztu beharko da:\nErregistroan izena eman dagoen indarreko ziurtagiria.\nEgiaztagirian jasotako datuak eta egoerak baliozkoak diren eta indarrean dauden zinpeko aitorpena (eredua dago).\nPROZEDURA IREKIERA EDO MUGATUA bada:\nB gutun-azala: Formulen bidez kontuan hartu ezin daitezkeen irizpideei buruzko dokumentazioa\nEskaintzaileek orrialdeak zenbatuta dituen dosier bat aurkeztu behar izango dute, dagokion aurkibidearekin. Hala, banan-banan jaso beharko dira eskaintzak ebaluatzeko balioko duten formulen bidez automatikoki zenbatu ezin diren irizpideei buruzko alderdi oro.\nC gutun-azala: Formulen bidez zenbatu daitezkeen irizpideei buruzko dokumentazioa\nEskaintza ekonomikoa: Makinaz idatzitako proposamen bakarra, eskaintzaileak edo aurkezten duen pertsonak sinatuta, administrazio-klausula partikularren Pleguaren I Eranskin gisa agertzen den ereduaren arabera idatzita. Eskaintza ekonomikoak, jasanarazi behar den BEZa adieraziko du partida independente gisa.\nHala aurreikusten bada, B gutun-azal honetan proposamen ekonomikoaren ereduaren Eranskinak sartuko dira.\nEz dira onartuko proposamen hauek:\nKontraesanak, ez aipatzea, akatsak edo zirriborroak dituztenak, Administrazioak eskaintza aintzat hartzeko funtsezkotzat jotzen duena argi ikustea eragozten badute.\nAztertutako eta onartutako dokumentazioarekin bat ez datozenak.\nEskaintzaren aurrekontua edo gehienezko tasa gainditzen dutenak.\nProposamenaren zenbatekoan errore argia dutenak.\nPleguaren I. Eranskin gisa ezarritako proposamen eredua nabarmen aldatzen dutenak.\nEskaintzailearentzat bideraezin egiten duten akatsak edo funtsik ez dituztenak.\nLetretan adierazitako eskaintza zenbakietan adierazitakoarekin bat ez badator, letretan adierazitako kopurua nagusituko da; dokumentazioa aztertu eta gero, arrazoizko irizpideak erabiliz, Kontratazio Mahaiak beste jarrera bat hartzen ez badu salbu.\nEskaintza bakoitzak eskaintza bakarra aurkeztu ahal izango du. Pleguan baimena ematen bada bakarrik, soluzio aldakorrak izan ahalko ditu; hortaz, eskaintza ekonomikoak ere ezberdinak izan ahalko dira.\nPleguaren Karatulan aipatutako dokumentuak, hala dagokionean, formula bidez zenbatu daitezkeen irizpideak baloratzeko beharrezkoak direnak.\nPROZEDURA NEGOZIATUA bada:\nB gutun-azala: Proposizio Ekonomikoa\nC gutun-azala: Esleipen-irizpideei buruzko Dokumentazio Teknikoa\nAURKEZTU BEHARREKO DOKUMENTAZIOARI BURUZKO OHAR ARGIGARRIAK\nAurkeztu beharreko dokumentuak izan daitezke: originalak, baimendutako kopiak edo Kontratazio Zuzendaritzaren udal bulegoek konpultsatutako kopiak.\nHelegiteak jartzeko epea bukatu ostean helegiterik jarri ez bada, dokumentazioa interesdunen esku geratuko da. Hala ere, esleipena egiten denetik hiru hilabetera, Administrazioak eskaintzaileek emandako dokumentazioa apurtu ahal izango du, baldin eta haiek hartu ez badute.


Nafarroako Gazte Parlamentuak bere hirugarren edizioa agurtzen du parlamentuaren egoitzako osoko bilkura batekin | Gazte Parlamentua\nAzken topaketan, Gazte Parlamentuko gazteek osasun-krisiak eragindako ezohiko edizio bat agurtu dute\nUnai Hualde Parlamentuko presidenteak, eskerrak eta zorionak eman dizkie parte hartu duten guztiei\nParlamentua eta Gazteriaren Kontseilua jada antolatzen ari dira urrian abiatuko den laugarren edizioa\nNafarroako Gazte Parlamentuak joan den ostiralean agurtu du bere hirugarren edizioa Nafarroako Parlamentuan ospatutako osoko bilkura batekin. Atrioan gauzatutako topaketara 30 partaideak, Unai Hualde Parlamentuko presidentea, Parlamentuko eta Nafarroako Gobernuko alderdi ezberdinetako ordezkariak eta Juan Gutiérrez Gazteriaren Kontseiluko presidentea bertaratu dira.\nAlarma egoera dekretatu zenetik zuzenean gauzatu den lehenengo topaketaz ari gara. Lehenengo atalean prostituzio praktiken taldearen proposamenak eztabaidatu dira. Horrez gain, talde Feministaren aldarrikapen bat onartu da eta subiranotasunaz hala nola autonomiaz eztabaidatu da. Gai-zerrenda osatu ondoren, edizioa agurtzeko ekitaldia hasi da.\nUnai Hualde Nafarroako Parlamentuko presidenteak azpimarratu duenez bere hitzaldian edizio honek “ez du bilkura normalik izan eta, izan ere, Gazte Parlamentuko ordezkariekin egin behar ziren lan saioak ezin izan dira egin osasun krisia dela eta”. “Dena ondo badoa, irailetik aurrera berriro hastea espero dugu”, esan du Hualdek.\nBestalde, Juan Gutiérrez Gazteriaren Kontseiluko presidenteak edizio honetan, joan den urrian abian jarri zenetik, parte hartu duten pertsona guztien jarduera errekonozitu nahi izan du, “bereziki azken hiru hilabete hauetan garatutakoa zeinetan alarma egoeraz haratago jarduera mantendu egin den”. Gutierrezen esanetan “lan erritmoa mantendu egin da, ospatutako bilera telematikoak ugariak eta oso eraginkorrak izanik”. Era berean, partaide guztiei esker ona adierazi die esanez aurten “euren gogo eta esfortzuari esker edizio hau erabat arrakastatsua izatea lortu dutela”. Amaitzeko, erreibindikatu du “pertsona gazteen partaidetza politika publikoetan, bereziki pairatzen ari garen krisi egoera honetan, izan ere, gazteria kaltetu nagusienetako bat izan da eta izango da”.\nGazteriaren Kontseilua eta Nafarroako Parlamentua jada antolatzen ari dira datorren urrian abian jartzea aurreikusten den laugarren edizioa. Aurre-inskripzioak jada zabalik daude eta www.parlamentojoven.com/eu webgunean egin daitezke. Hauteskundeak uda ondoren ospatuko dira eta horietan hautatuko dira IV. Nafarroako Gazte Parlamentua o\nThis entry was tagged Gazte Parlamentua, Gazteak, Gazteria, Nafarroako Parlamentua. Bookmark the permalink.\n← Nafarroako Gazte Parlamentuak hirugarren edizioa itxiko du ostiral honetan\nIV. Gazte Parlamentuaren egutegi ofiziala →


José Antonio Pagolaren jakinarazpena – EUTSI BERRITUZ. GIPUZKOAKO KRISTAU TALDEA\nAgiriak, Euskal Herriko Eliza, Jesusen Taldeak\nJosé Antonio Pagolaren jakinarazpena\nJesusen Taldeei Jose Antonio Pagolak bidalitako jakinarazpena\nJesusen Taldeen webeko Koordinatzaileak esan didanez, eskabideren bat iritsi zaio Gasteizko Fakultatean gertatutakoaz abian den ekimen baten alde jar nadin web horren bitartez.\nNik honako hau adierazi nahi dut:\nErrespetatzen dut bakoitzak izan dezakezuen jarrera gertakari honi buruz.\nEz dut babestu ez elikatu nahi Jesusengana eta haren mezu eta proiektura gero eta egia eta leialtasun handiagoz itzultzeko gure zereginetik aldenduko gaituen inolako zatiketarik.\nIruditzen zait, are tentsio eta eztabaida hauetan ere bai, Elizan gaur egun agian saihestu ezinezkoetan, Jesus eta bere Ebanjelioa oraingo gizon-emakumeei hurbiltzeko nire ahaleginak kristau askoren artean izan duen harrera handiaren arrastoa sumatzen dudala. Horrexek pozten nau benetan eta horixe da barrutik gehien eskertzen dizuedana.\nUne honetan Jesusen hitz batzuk gogorarazi nahi dizkizuet. Elizan ez dira ia inoiz entzunak izan, baina on egingo digute guztioi Jesusen espiritutik bizi nahi badugu. Mateoren tradizioaren arabera, Jesusek honela ohartarazi zituen bere ikasleak: «Zuek ez utzi inori zuei “maisu” deitzen, bat bakarra baita zuen maisua… Eta ez utzi “gidari” deitzen ere, bat bakarra baita zuen gidaria, Mesias» (Mateo 23, 8.10).\n2017ko maiatzaren 10ean\nComunicado de José Antonio Pagola a los Grupos de Jesús\n2017-05-10 2017-05-10 Deja un comentarioJose Antonio PAGOLA\nAnterior Entrada anterior: Mahai ingurua Errenterian\nSiguiente Entrada siguiente: Jesusen jarraitzaileak: emakumea eta eliza


Jabi Uribetxeberria: "Mendekua besterik ez da, anaia izorratzera joan dira" - Debagoiena - Goiena.eus\nZuriñe Velez de Mendizabal 2014-04-04 12:25\nJabi Uribetxeberria, Josuren anaia, artxiboko irudi baten.\n"Dena egin dute azkar, egun batetik bestera". Hala eman du aditzera Jabi Uribetxeberriak, Josu Uribetxeberriaren anaiak. Gainera, epaitegitik "Josuk etxean egon behar zuela esanez" bidali zituztela adierazi du eta beste azalpenik ez zietela eman gaineratu du.\nZela hartu zenuten Josu anaia deklaratzera deitzeko albistea?\nJosu anaia izorratzera joan dira gure ustez. Dena egin dute azkar, egun batetik bestera, sekretupean. Gure abokatuek ez zekiten ezer. Oso arraroa izan da horren azkar egin izana. Hori zen gure artean komentatzen genuena. Ainhoa Baglietto abokatuak ere auzia preskribatuta dagoela dio. Ez du zentzurik, inolako zentzu juridikorik.\nJosuk erantzun zizkien epailearen galderei?\nNi ez nintzen barruan egon, baina Josuk aurretik esan zigun ez zekiela ezer eta ez zuela erantzun behar.\nEpaileak hartutako erabakia, etxean preso egotekoa, zela beteko da?\nEtxean egon beharko duela esanez bidali gintuzten handik. Ez ziguten azaldu ez zein arau bete beharko dituen edo zeintzuk diren bere betebehar eta eskubideak. Etxean geratu behar dela bai, baina besterik... Espetxean patio ordua ere badute, baina etxetik irten barik egon behar da orain?\nAuzia preskribatuta dagoela dio abokatuak...\nHori esan du abokatuak, bai. Guretzat, horrela bada, ez du zentzurik, eta mendekua besterik ez da, ezin dutela kalean ikusi. Orain alegazioak jartzen hasita ere, dena atzeratuko litzateke eta Josu, bitartean, etxean. Nik uste dut hori dela nahi dutena.\nBeste bi presok ere deklaratu behar izan zuten Madrilen. Horren berririk baduzu?\nEz. Egun batetik bestera eraman zituztela Madrilera. Geure buruari galdetzen diogu, dena baldin bazekiten, zein izan ote zen orain dela 15 urte ez epaitzea erabaki zuena?. Zergatik ez zuten epaitu bere garaian? Ez dauka zentzurik.


Irekia Eusko Jaurlaritza - Gobierno Vasco :: Ibilgailuen eta bizikleten arteko bizikidetza eta etxebizitza hutsak izan dituzte hizpide LAGei buruz Mungian egindako bileran\nIbilgailuen eta bizikleten arteko bizikidetza …\nMungia Iturria: Irekia\nAsteartean, hilak 14, 18:00etan izango da bilera Arrasaten; asteazkenean, hilak 15, Amurrion; eta larunbatean, hilak 18, 10:00etan, Bilbon\nBerrogei lagun inguruk hartu dute parte gaur arratsean Mungian egin den Lurralde Antolamenduaren Gidalerroak berrikusteko herritarren bileran, eta mugikortasuna izan da gogoetagai nagusietako bat.\nEusko Jaurlaritzako Hirigintza Plangintzako zuzendari Fernando Uriondoren arabera, «mugikortasuna da mungiarren kezka nagusietako bat, lurraldearen erabileraren zehaztapenari dagokionez, autoen eta bizikletaren arteko bizikidetza-arazoak hauteman direlako. Hala, bizikletaren erabilera sustatzeko eta bizikidetza errazteko, errepideak eta bide bazterrak zabalduko dira edo bidegorri-sarea eraikiko da eremu funtzionalean, trenaren erabilera sustatzeaz gain».\n«Etxebizitzari dagokionez, topaketan parte hartu dutenen iritzian, ez dira etxebizitza berri gehiago behar; hutsik daudenak zenbatzea proposatu dute, egiazko ahalmenak eta premiak zehazteko», adierazi du Uriondok.\nBilera horretan, gainera, ibaien eta natura-eremuen gaia nabarmendu da, «erabileraren eta babesaren arteko oreka lortzea» proposatu dutena. Bihar, asteazkena, hilak 14, arratsaldeko 18:00etan Arrasaten egingo dute bilera; 15ean, etzi, Amurrion.


Andoaindarren proposamenak jaso ditu Foru Aldundiak 2018ko aurrekontuetan txertatzeko - Artikulua - ORAIN Gipuzkoa\nAndoaindarren proposamenak jaso ditu Foru Aldundiak 2018ko aurrekontuetan txertatzeko\nKarpa jarri zuen atzo hirian, herritarren eskaerak bertatik bertara entzuteko\nForu Aldundiaren aurrekontu irekien ekimenak Andoainen izan zuen atzo atal berri bat. Horren bitartez, gipuzkoar guztiek parte hartu ahal izango dute Foru Aldundiaren 2018ko aurrekontuen osaketan. Herritarren lehentasunak eta proposamenak jaso, aztertu eta aurrekontuetan txertatzeko helburuarekin, karpa jarri zen atzo Goiko Plazan. Bertan izan ziren Imanol Lasa Gobernantza eta Gizartearekiko Komunikazioko diputatua eta Joseba Muxika Herritarren Partaidetzako zuzendaria: “Herritarren beharrei pultsua hartu, eta haien iradokizunak pertsonalki jaso eta entzun nahi ditugu. Aldundia zertan aritzen den azaldu nahi dugu xehetasun guztiekin, datuen bitartez esplikatuz nolako garrantzia duen Aldundiak Gipuzkoaren egunerokoan, jendea parte hartzera animatuz. Pozik gaude orain arte eduki dugun erantzunarekin”, adierazi zuen Lasak.\nKarpa 10:00etatik 19:00etara egon zen zabalik eta adin guztietako hainbat lagun gerturatu ziren bertara. Arretarako teknikariak izan ziren bertan, parte hartzeko interesa zutenei Aldundiaren aurrekontuen edukia azaltzeko, laguntza eskaintzeko, zalantzak argitzeko, eta proposamenen bilketa sustatzeko.\nGainera, Lasak topaketa eduki zuen herrian lan egiten duten hirugarren sektoreko elkarteetako hamabost bat ordezkarirekin, hala nola Cáritas, Gurutze Gorria, Alkoholiko Anonimoak, edo Zuena Emakumeen Elkartea. “Elkarte ehuna osatzen dutenengandik gertu egon nahi dugu. Ondo ezagutzen dute errealitatea eta balio handiko lana egiten dute. Lan hori erraztu, eta aurrekontuak aberastu nahi ditugu haien eskarmentuarekin. Baita gazteen eta jubilatuengandik ere. Gipuzkoa proiektu kolektiboa da eta ezinbestekoa da gogoeta partekatua egitea garatzen ari garen politiken, eta horiek hobetzeko moduen inguruan. Horretarako behar-beharrezkoa da guk gure jardueraren berri gardentasunez ematea, eta baita herritarren partaidetza sustatzea ere”.\nTopaketa horretan, elkarteetako kideek hainbat ekarpen helarazi zizkioten Lasari. Esaterako, elkarteen egunerokoan erakundeek desburokratizazioa bultzatzeak eta tramite eta papeleoak murrizteak duten garrantzia. Halaber, kezka adierazi zuten gizarte bazterkeria, eta aukera gutxien dituzten pertsonen egoera direla-eta. Horiei erantzuteko, eskatu zioten laneratzea sustatzeko neurriak hartzea, kalitatezko enplegua sortzea, eta diru laguntzak behar duten guztiei iristen direla bermatzea. Bestalde, N-1 errepidearen mantenimendurako eta ondorioak arintzeko neurriak eskatu zituzten. Topaketa egin aurretik, Ane Karrere alkatearekin batzartu zen Lasa udaletxean.\nDiputatuak gogorarazi zuenez, karpara joateko aukerarik eduki ez zuten andoaindar guztiek ere, norbanakoak edo kolektiboak izan, beraien proposamenak aurkez ditzakete ekainaren 30era arte, etxez etxe banatutako esku orria bete eta udaletxeko erregistroan entregatuz. Internet bidez ere parte hartu ahal izango da, gipuzkoa.eus/partaidetza webgunean, aurrekontu irekien atalean. Proposamenak bidaltzeaz gain, bi aukera ematen zaizkie herritarrei: haientzat Gipuzkoaren etorkizuneko erronka nagusia zein den zehaztea, eta Aldundiak zein arlotan inbertitzea nahiko luketen adieraztea. 16 urtetik gora edukitzea da baldintza bakarra.\nAurrekontu irekien karpa herriz herri ibiliko da, Gipuzkoako 37 udalerritan guztira, maiatza eta ekaina bitartean. Hurrengo hitzordua Getarian izango da, bihar. Partaidetza@gipuzkoa.eus posta elektronikoan, eta 943 113960 telefonoan, proposamenak bidaltzeko epea zabalik dagoen bitartean, interesa duten guztiek informazioa eta aholkularitza jaso ahal izango dute horiek prestatzeko


Askartzako Claret ikastetxeko bizkaierazko lerroari eusteko ume bi falta dira - bizkaie.biz\nBizkaie! 2014-03-25 14:01 Euskerea berbagai\nBizkaiera lerroa Askartza Claret Leioako ikastetxean egon dan 30 urteotan ikasleen zein gurasoen esperientzia oso positiboa eta aberasgarria izan da baina proiektuaren iraupena kolokan egon daiteke gitxieneko taldetxua sortzen ez bada. Hogei ume behar dira taldea osotzeko eta bi falta ei dira.\nLaster gure umea 2 urteko gelatik 3 urteko gelara pasauko da eta datozen 10 urteetarako erabagi behar dogu ia bizkaierazko lerroan ala batuerakoan emon izena. Ez da erabagi makala, hona hemen zuon buruetan jantzan ibili daitekezan galdera batzuk eta lagungarri izan ahal jatsuezan erantzunak.\n1.- Ze alde dago bizkaerearen eta batuaren artean?\nBizkaierea da bizi garen lurralde honetan betidanik egon izan dan euskalkia, mendeetan zehar, belaunaldiz belaunaldi ahozko tradizinoan zein literatura idatzian transmitidu izan dana, eguneroko bizitzan eta egun bizi-bizian dirauen gure berbamoldea. Bizkaierea Bizkaiko berezko euskalkia da, bertokoa, jatorrizkoa, naturala, sustraitua.\nBatua, barriz, 1968. urtean Euskaltzaindiak Arantzazuko Batzarrean aurkeztutako euskera eredu arautua da. Eredu honek gipuzkerearen aditza eta erdialdeko euskalkietako aldareak hartu zituan oinarri, ganerako euskalkien berezitasunak, lexikoa eta aldaerak neurri askoz be txikiagoan kontutan harturik.\n2.- Ze onura dakar bizkaiera lerroa aukeratzeak?\nBizkaiera lerroa aukeratzeak dakarrena da gure umeak Haur Hezkuntzan eta Lehen Hezkuntzan gehienbat ikasiko dauen euskalkia bizkaierea izango dala, baina era berean batua be ikasiko dau ze hainbat liburu ondino ez dira bizkaieraz argitaratzen. Honek dakarrena da umeak izango dauen aditzen zein hiztegiaren erregistroa bikotxa izango dala, eta ondorioz berba jario aberatsagoa, naturalagoa eta bapatekoagoa izango dau.\n3.- Bakarrak al gara jatorrizko euskalkiak aldarrikatzen?\nGaur egun Europa osoan eta, betiko moduan eta hainbat gauzatan lez, Alemania honetan aitzindaria da, tokian tokiko hizkuntza ereduak ezartzen eta erakusten dabilz emoitza ezin hobeak lortuz. Alemaniako ikastetxeetan eta baita Unibersidadean bere tokian tokiko alemaniar ereduak ezartzen dagoz arrakasta handiz.\nBide beretik doa Bizkaiko Foru Aldundia, inbersino eta ahalegin garrantzitsuak egiten baitabil Bizkaiko erakundeetan bizkaiera arautua eta formala zabaldu daiten esparru guztietan, eta are gehiago hezkuntzan. Pasa den astean argitaratu barri dogu gure umeek etorkizunean erabiliko daben Labayruko bizkaierazko hiztegi barria. Era berean, hainbat udal dagoz herritarrei luzatu beharreko idazkiak bizkaiera arautu peto-petoan produziduten dituenak, berbarako, Bakio edo Mungia.\n4.- Ba al dagoz Bizkaian bizkaierearen aldeko apustua egiten daben beste ikastetxerik?\nEgon badagoz eta emoitzak oso onak dira, Lauaxeta ikastolan (Zornotzan Euba auzoan kokatuta dagoana) lerro guztietan bizkaieraz erakusten da eta ez bakarrik Euskal Herrian, Espainiako ikastetxe pribatuen rankingean lehenengoa da irakaskuntzearen kalidadean.\nBizkaieraren alde apostu egin dabe, besteak beste, Sopelako Ander Deuna ikastoleak, Bilboko Begoñazpi ikastoleak eta Mungiko Larramendi ikastoleak. Eta etorkizunean askoz gehiago izatea espero dogu.\n5.- Zelako esperientzia izan dabe lerro honetako ikasle zein gurasoek?\nBizkaiera lerroa ikastetxean egon dan 30 urte honeetan ikasleen zein gurasoen esperientzia oso positiboa eta aberasgarria izan da, eta proiektu honen iraupenaren alde dagoz.\nIñaki 2014-03-26 11:45 Erantzuna | #1\nLokalismo ustel eta sasianalfabetoa.


goiztiri euskaltegia: 2014/09\nEGA/C1 prestatzeko ikastaro trinkoa\nBihar hasiko dugu ikasturtea eta eskaintzaren barruan dugu EGA/C1 ikastaro trinkoa, maila horretako titulua ateratzeko asmoa dutenentzat.\nIkastaroa: 210 ordu. Urritik ekainera. Ordiziako euskaltegian.\nNoiz: Astelehen eta asteazkenetan. 18:00etatik 21:00etara.\nPrezioa: 374 €\nAnimatu eta bete zure helburua!\nOrdiziako eta Beasaingo euskaltegietan ditugun taldeak\nEtzi hasiko dugu ikasturtea eta hauexek dira Beasain eta Ordiziako euskaltegietan izango ditugun taldeak ikasturteari hasiera emateko. Izena-emateko asmorik baduzu, azkar ibili, urriaren 1ean hasiko gara eta! Animatu!\nBeasain eta Ordiziako taldeak from goiztiriaekgoierri\nE-gela ezagutzen al duzu?\nAEK-k euskaraz ikasteko hainbat aukera eskaintzen ditu eta horietako bat da on-line zerbitzua. E-gelak, AEKren on-line zerbitzuak, ikastaro ugari ditu: azterketak prestatzeko, hobekuntza ikastaroak, C2 edo 4.maila...E-gelak nola funtzionatzen duen jakin nahi baduzu, ikusi bideoa, Garazi ikasleak azalduko baitizu.\nZergatik eta nola hasi ziren euskara ikasten?\nCarlos, Sandra, Garazi eta Maiderrek euskara ikasten zergatik eta nola hasi ziren kontatu digute.\nEuskaraz biziko den Goierri sortzeko deia egin da\nGoierriko manifestua aurkeztu genuen eskualdeko hainbat eragilek, taldek, elkartek eta norbanakok Igartza Jauregian joan den ostiralean. Manifestu horretan euskaraz biziko den Goierri eraikitzeko elkarlanerako deia egin da.\n14/15 ikasturterako eskaintza Beasain eta Ordizian\nHauxe da Beasain eta Ordiziako euskaltegietarako dugun eskaintza datorren ikasturterako. Animatu eta eman izena!\nBeasaingo eskaintza 14/15 from goiztiriaekgoierri\nOrdiziko eskaintza 14/15 ikasturterako from goiztiriaekgoierri\nZergatik ikasi du Carlosek AEKn?\nZatoz zu ere AEKra!\nSara Cozarren ama izan dugu bisitan\nHonezkero jakingo duzuen bezala, Sara Cozar dugu AEKren 2014/2015 ikasturteko kanpainaren irudia eta bere ama izan genuen atzo euskaltegian. Sara Cozar AIZUren azkeneko alean ageri da eta bere amak aldizkaria eta beste zenbait gauza eraman zituen etxera, hala nola, kartela, postala eta hiztegitxoa.\nSara Cozar Madril aldean ari da lanean eta bideo hau grabatu zuen kanpainaren aurkezpenerako. Bideoan guztioi AEKra etortzeko gonbita egin die. Euskara ikastea posible dela eta merezi duela adierazi nahi izan du Cozarrek.\nOrdiziako euskaltegia ezagutzen al duzu?\nOrdiziako euskaltegia non dagoen edo nolakoa den ba al dakizu? Azpiko bideoetan duzu erantzuna.\nKalean ere euskara praktikoa\nGoiztiri AEK euskaltegian eguneroko bizitzan beharko duzun lexikoa ikasiko duzu, komunikatu ahal izateko. Kalean lagunekin, parkean umeekin...ez duzu larritasunik pasako euskaraz aritu ezin zarelako. Animatu eta ikasi euskara praktikoa AEKn!\nZatoz euskaltegira, gozatzera!\nMarian Fernandezek euskaltegian izandako esperientzia ederra kontatu digu bideo honetan. Zuk ere esperientzia hori bizi nahi al duzu? Zatoz, bada, euskaltegira!\nEuskaltegiko lagunak zure zain daude\nEuskaltegian euskara praktikoa ikasteaz gain, jende berria ezagutu eta lagunak egingo dituzu. Beraiekin praktikatuko duzu euskara eta hainbat kultur ekintzetan parte hartu ere bai: talo ikastaroa, sagardotegira irteera, mozorro festa, txiste lehiaketa...\nEtorri euskaltegira euskara praktikoa ikasi, euskaraz lagunak egin eta ondo pasatzera!\nIkasi euskara praktikoa Goiztiri AEKn!\nEguneroko bizitzan baliagarria zaizun lexikoa ikasiko duzu, komunikatzeko balio duena. Euskara praktikoa ikasi nahi baduzu, zatoz gurera!\nParkeetan ere euskara praktikoa\nMargari Auzmendik eskuratu du bertako produktu sorta\nOrdiziako Euskal Jaietako feria berezian bertako produktuen zozketa egin genuen atzo eta 519 zenbakiari egokitu zitzaion saria. Errifaren jabe den Margari Auzmendik gaur jaso du saria, bere senarrarekin batera, Ordiziako euskaltegian. Zorionak, beraz,sariaz gozatuko dutenei!\nBide batez, errifa erosi zenuten guztioi gure eskerrik beroena eman nahi dizuegu AEKri laguntzeagatik. Mila esker eta datorren urtera arte!\nGiro ederra izan dugu Ordiziako Euskal Jaietako postuan\nJakesenea aurrean izan ginen atzo Euskal Jaietako feria berezian jartzen dugun postuan. Azpiko argazkian duzue AEKren alde zozketatu genuen produktu sorta galanta.\nEguerdiko ordubiak aldera egin genuen zozketa eta 519 zenbakiari egokitu zitzaion saria. Ordezko zenbakia, berriz, 150a.\nMila esker errifa erosi zeniguten guztioi eta datorren urtera arte!\nZenbaki saritua 519a izan da\nGaur goizean Ordiziako Euskal Jaietako azoka berezian izan gara Jakesenea aurreko postuan. Bertako produktuen zozketa egin dugu errifa erosi dutenen artean. Produktu sorta 519 zenbakidunari egokitu zaio. Oraindik ez da sariduna agertu eta bihar arteko (irailak 11) epea du, 14:30era arte, berari egokitu zaiola jakinarazteko. Ordurako irabazlea agertzen ez bada, ordezko zenbakiak jasoko du saria, 150 zenbakidun errifa erosi duenak, alegia. Hark irailaren 12ra arteko epea izango du, 14:30era arte. Ea zorteduna agertzen den, produktu sorta ederra du-eta zain!\nIkasi euskara AEKn!\nOrdiziako Euskal Jaietako azokan izango gara etzi\nOrdiziako Euskal Jaietako azoka berezia izango da etzi Ordizian eta Goiztiri AEK euskaltegikook ere bertan izango gara. Jakes etxearen aurrean izango dugu postua bertako produktuz beteta. Produktu sorta errifa erosten dutenen artean zozketatuko dugu, 14:30ean. Errifa bakoitzaren truk emandako euroa AEKren alde izango da.\nBeasaingo euskaltegia ezagutzen al duzu?\nUrbialde plazaren azpian dugu euskaltegia Beasainen. Azpiko bideoetan ikusiko duzue kokalekua eta euskaltegia barrutik.Zer iruditzen zaizue?\nSara Cozarren gonbidapena: zatoz AEKra!\nSara Cozar aktoreak AEKn ikasi zuen joan den ikasturtean eta, horri esker, bere helburua lortu du: EGA azterketa gainditzea. Oso esperientzia ona izan du eta, hori dela eta, euskara ikasi nahi duzuen guztioi AEKra etortzeko gomendioa egin dizue. Bakoitzak duen helburua dena dela ere, posible delako eta merezi duelako. Zatoz AEKra!\nIkasi euskara praktikoa AEKn!\nEz al dakizu zer eskaintzen dugun Goiztiri AEK euskaltegian? Katalogo gaurkotua duzue azpian informazio gehiagorekin. Animatu eta ikasi euskara praktikoa Goiztiri AEKn!\nGoiztiri AEK eskaintza 14/15 from goiztiriaekgoierri\nMatrikulatu eta ikasi euskara praktikoa!\n2014-2015 ikasturtea ate joka dugu jada eta euskara praktikoa ikasteko asmotan bazaude, oraintxe duzu Goiztiri AEK euskaltegian matrikulatzeko aukera. Gaur hasi eta 19ra arteko epea dago izena emateko Beasaingo edota Ordiziako euskaltegian. Ordutegia honakoa da: 10:00etatik 13:00etara eta 17:00etatik 19:30era. Azpiko dokumentuan duzue 2014-2015 ikasturterako eskaintza eta harremanetarako informazioa:\nGoiztiri eskaintza 2014 2015 from goiztiriaekgoierri\nOrdiziako eta Beasaingo euskaltegietan ditugun tal...\nGiro ederra izan dugu Ordiziako Euskal Jaietako po...


Vidin probintzia - Wikipedia, entziklopedia askea.\nBelogradchik Municipality (en) , Boynitsa Municipality (en) , Bregovo Municipality (en) , Chuprene Municipality (en) , Dimovo Municipality (en) , Gramada Municipality (en) , Kula Municipality (en) , Makresh Municipality (en) , Novo Selo Municipality (en) , Ruzhintsi Municipality (en) eta Vidin Municipality (en)\n43°48′N 22°41′E / 43.8°N 22.68°E / 43.8; 22.6843°48′N 22°41′E / 43.8°N 22.68°E / 43.8; 22.68\nLom Municipality (en) , Montana probintzia, Montana Municipality (en) eta Chiprovtsi Municipality (en)\n91.235 (2015eko abenduaren 31)\nVidin probintzia (bulgarieraz: Област Видин) ipar-mendebaldeko Bulgariako oblasta da. Iparraldean Errumaniarekin du muga (Danubio ibaia da muga naturala), ekialdean Montana probintziarekin, eta hego eta mendebaldean Serbiarekin. 3.033 kilometro koadroko eremua du, eta 2011n 101.018 biztanle zituen. Hiriburua Vidin da.\nHamaika udalerri daude Vidin probintzian:\n(Bulgarieraz) (Ingelesez) Probintziako webgune ofiziala, vidin.government.bg


Zorraren krisia: ondorio nagusiak Espainiako ekonomian | Consumer\nZorraren krisia: ondorio nagusiak Espainiako ekonomian\nKrisiak norbanakoak eta autonomoak hurrengo hilabeteetan kreditu garestiagoak kontratatzera behartu ditzake.\nPartikularren, autonomoen, ekintzaileen eta enpresaburu txiki eta ertainen arteko kezka nagusia da herrialde periferikoetako zorraren krisiak kreditu garestiagoak kontratatzera behartzen dituela datozen hilabeteetan. Espainiako finantziazio-arazoen ondorio nagusietako bat izango litzateke; izan ere, 10 urterako bonuek %6 handitu dute errentagarritasuna, eta, ondorioz, arrisku-prima oinarrizko 315 punturaino igo da. Egoera horrek finantzaketa-arazo larriak ekarriko ditu, hurrengo asteetan parametro horietan mantentzen bada.\nIzua saltzailea, Burtsa hondoratzea, sistema ekonomikoan krisia, euroaren bideragarritasunari buruzko zalantzak… Osagai horiek guztiek ezusteko ondorioak izan dituzte ekonomia periferikoetan (Italia, Espainia…), baina oraingoan osagai are arriskutsuagoa du Espainiaren interesentzat: lehen aldiz euroa ordaintzeko modu gisa integratu zenetik, 380 puntura iritsi da gure herrialdearen arrisku-prima.\nZer esan nahi du komunikabide guztietan dagoen arrisku-primaren terminoak? Inbertitzaileek herrialde baten zorra alemanaren aurrean erosteko eskatzen duten gainprezioa da. Zergatik ernetzen da? Prezioa erreferentzia gisa erabiltzen da, ekonomiarik seguruena eta unean uneko desfaseak edo endemikoak jasateko arrisku gutxien duena delako; kaudimen handiena duena da. Arrisku-prima zenbat eta handiagoa izan, errendimenduek handiagoak izan behar dute jendeak produktu horretan inbertitu nahi badu.\n300 puntutik gora, finantziazio-arazo larriak izaten hasi da\nEuropar Batasunak (Grezia, Portugal eta Irlanda) erreskate ekonomikoa jaso duten herrialdeek oinarrizko 1.000 puntutik gorako arrisku-prima dute.\nBaina Espainiaren arazoa ez da txikiagoa, handitu ahala, 300 puntutik gora, finantziazio-arazo larriak izaten hasten baita. Oinarrizko 400 puntuetatik aurrera, esku hartzeko arriskua dago. Hori gertatu da Espainiak bigarren mailako merkatuetan %6ko errendimendua ordaindu behar duelako 10 urterako bonuengatik, bere maximo historikoagatik, eta horrek areagotu egin du germaniar bonuarekiko aldea. Horregatik, Moody’s kalifikazio-agentzia batetik “zabor-bonutzat” hartzen dituzte.\nMerkatuak kalkula daitezen, adituek uste dute Espainiak oinarrizko 200 puntuko hesira itzuli beharko lukeela azken hilabeteetan, finantziazio-arazoak lasaitu egin direla esan nahi baitu.\nFinantzaketa-arazoak handituz gero, zuzenean eragingo diote kontsumoari eta enpleguari.\nNola eragiten die kontsumitzaile nazionalei? Espainiak finantzaketa-arazoak baditu, banku eta kutxek ere badituzte, banku arteko merkatuan finantzatzeko gehiago ordaindu behar baitute. Horrek bezeroei eskaintzen dizkieten maileguei eragiten die, beren interesak handituko baitituzte eta, beraz, garestiagoak izango baitira banku-erabiltzaileentzat (partikularrak, ekintzaileak, autonomoak eta enpresaburu txikiak). Horiek diru gehiago beharko dute ohiko finantzabideak eskuratzeko. Gainera, finantzaketa-arazoak handituz gero, kontsumoa eta enplegua “ukituko” dira.\nHerrialde periferikoen zorraren igoera ikusgarriaren lehen kaltetuak (Espainia eta Italia, batez ere) inbertitzaile txiki eta ertainak dira, hilabetea hasi zenetik burtsa-ondarearen %10 baino gehiago galdu dutenak.\nEgun horietako erorketaren tamaina neurtzeko, begiratu besterik ez dago Ibex-35a burtsa-saio gutxitan igaro dela, 10.500 puntuko hesitik 9.600 puntura arte, asteartean kotizatzen baitzuen, Italiari buruzko zalantzak areagotu eta inguruko herrialdeen zorra handitu ondoren.\nKopuru horien aurrean, saltzaileak burtsa-merkatuak eskuratu zituen, Espainiako hautakorraren balio guztiak indar handiz erori ziren jardunaldi batzuetan, nahiz eta bankuek “astelehen beltza”ren beherakada nabarmenenak gidatu zituzten, Espainiako errenta aldakorra eta beste zenbait periferiko suntsitu baitzituen, hala nola italiarra edo portugesa.\nInbertitzaile txiki eta ertainek burtsa-ondarearen %10 baino gehixeago galdu dute hil honetan\nBankuak berunetara erortzen ziren: CaixaBank (%5,29), Popular (%4,28), BBVA (%4,06), Sabadell (%3,97), Santander (%3,16) edo Bankinter (%3,08), baina baita beste sektore batzuetakoa ere, defentsa-zerbitzuak barne, hala nola Endesa (%4,16), Ebro Foods (%3,87), Gamesa (%3,27). Erorketa orokorrak, enpresa bakar bat ere positiborik gabe, izan ziren egun hartako egoera.\nNazioarteko beste plaza batzuek hobeto jasan zituzten Europan irekitako fronte berriaren enbideek, beherakada moderatuagoekin: Frankfort (-%2,33), New York (-%1,20), Londres (%1,03) eta Tokio (%0,67). Greziako gaiari dagokionez, merkatua konturatu da laguntza-programek ez dutela arazoa konpontzen, baizik eta atzeratu egiten dutela.\nBankia eta Banca Cívicako burtsara ateratzearen gaineko ondorioak\nEuropako Batasuneko herrialde periferikoetako zorraren egoerak erregistratutako lurrikara dela eta, eta zorra poltsetara eraman dela ikusita, asko dira Bankia eta Banca Cívicaren Harpidetza Eskaintza Publikoen (OPS) harpidedun posibleak. Izan ere, uztailaren 20rako burtsako parketean egingo ziren eragiketa horiekin zer gertatuko den galdetzen dute. Behin betiko atzeratuko dira?, atzerapenik izango ote dute?…\nLehenik eta behin, Banca Cívicak erabaki du egun bat atzeratzea Burtsara ateratzeko, eta datorren ostegunean, uztailak 21, erregistratuko da, eta ez uztailaren 20an, aurreikusita zegoen bezala, erakundeak Balore Merkatuaren Batzorde Nazionalari (CNMV) jakinarazi dionez.\nMerkatuaren egungo baldintzetan eskaria, batez ere instituzionala, urria izango ote den beldur da, analista batzuek diotenez, “ekintzak are gehiago murrizten ez badira”. Egutegi berriaren arabera, akzioak harpidetzeko eskaera lotesleak aurkezteko epea gaur, uztailak 15, amaituko da. Datorren astean, hilaren 20an amaituko da inbertitzaile kualifikatuek akzioak harpidetzeko proposamenak berresteko epea, eta inbertsioak inbertitzaileei esleituko zaizkie. Uztailaren 21ean hasiko da kotizatzen.\nHarpidetza-eskaintza publikoaren liburuxkaren arabera (OPS), Banca Cívicak ekintzak merkatuan jartzea aurreikusten du, titulu bakoitzeko 2,7 eta 3,8 euro artean.\nBankiari dagokionez, bere epeei eutsi die eta ez du data-aldaketarik aurreikusten (Burtsako irteera uztailaren 20an), nahiz eta Ekonomiako ministro Elena Salgadorekin eta Espainiako Bankuarekin elkarrizketak hasi diren.\nHori dela eta, asko dira harpidetza-eskaintza publiko horretako inbertitzaileak, eta galdetzen dute ea entitate berriak irteera atzeratzea erabakiko duen, egungo testuinguru zailaren aurrean. Caja Madrid, Caja Segovia, Caja Ávila eta Bancaja osatzen duten erakunde berriaren prezio-zerrenda 4,41 eta 5,05 euro artean dago, besteak beste. Hala ere, azken orduan, zati altuenean (5,05 euro) behin-behineko prezioa ezarri du Burtsara atera behar duen txikizkako tarterako.\nBere erakarpen nagusien artean, nabarmentzekoa da tituluak gordeko diren balore-kontuak ez duela mantentze-gasturik.\nerreskate finantzaketa zabor-bonuak zor


Vitoria-Gasteizko Udalaren web-orria - Nebera gaineko aldez aurreko ikerketaren emaitzak\nNebera gaineko aldez aurreko ikerketaren emaitzak\n2020ko otsailaren 3an\nNebera gainean kutsatuta egon daitezkeen bi lursailetako lurzoruaren kalitatearen miaketazko ikerketa egiten ari da; horietako bat iparraldean dago (sutaustegia) eta bestea, hegoalderantz (zabortegia). Lurraren zein uraren laginak analizatu dira, horien kalitatea zehazteko. Lursail bakoitzean aurretik instalatutako piezometroetatik 12 lur lagin eta bi ur lagin atera ziren horretarako.\nLur laginen analisiaren emaitzetan oro har kutsadura maila baxuak antzeman dira, eta hegoaldeko lursaileko lagin bakar batean antzeman dira hidrokarburo maila altuak. Bestetik, iparraldeko lursaileko sei laginetan berun eta artseniko parametroetarako erreferentziazko muga zertxobait gainditzen duten kontzentrazio mailak antzeman dira: C-5A, C-9A, C-10A eta C-12A berunerako eta C-5B eta C-8C artsenikorako (erantsitako argazkian ikus daitezke). Ur laginetan ez zen inolako kutsadura aztarnarik aurkitu.\nEmaitzak lortu diren laginketa-guneen planoa.\nBehin kutsadura antzeman delarik, eta lursailari gerora eman dakizkiokeen erabilerei begira, ikerketa zabaltzea proposatu du, kutsadura zenbaterainokoa den jakitearren. Horretarako, "ikerketa xehatua" egin beharra dago, erreferentziazko mugatik gaineko kutsadura mailak aurkitu diren guneen inguruan ere laginak hartuz. Substratua berriro zulatu eta lurraren lagin berriak aterako dira, eta emaitza positiboa izan duten kutsatzaileen analisiak egingo dira esklusiboki. Kutsatutako guneen inguruan aterako dira laginak, eragindako azaleraren hedadura ezagutzearren (2. argazkia).\nIkerketa hedapenaren planoa. Laginketa-gune berriak.\nEmaitzak lortutakoan, arriskuen analisia egingo da, geroko erabileretan pertsona edo organismoentzako arriskurik dagoen zehazteko. Nolanahi ere, eta aipatu dugun bezala, ez dela inolako arriskurik izango espero dugu, aurretik antzemandako kontzentrazioak ez baitziren handiak.\nEmaitzetan aurreratu ahala informazio gehiago argitaratuko da.\nKutsatuta egon daitekeen kokaleku baten lurzoruaren ikerketa Las Neveras muinoan\nLurzoru hondatuen albisteak\nKutsatuta egon daitekeen lurzoruaren ikerketa Las Neveras muinoan\nAlbartiza y Mendigurentxo lursailak\nNekazal-konpostaje proiektua Basaldean\nLurzoru kutsatua Jundizko mendebaldean\nMendebaldea proiektua 1. fasea: Lermandako ingurumena biziberritzea\nProyecto Mendebaldea Fase II: regeneración ambiental de Mendigurentxo


Karrika 29. 1999ko urria – Karrikiri\nKarrika 29. 1999ko urria\nKexatik harantz prestakuntza\n“Arlo askotarako ez du balio hizkuntza honek”. “Galduko balitz, ez litzateke gauza handirik gertatuko”. Etengabekoak izan ohi dira Euskarak jasaten dituen eraso “dialektikoak”. Hedabide askotan zabaldutako argudioak Euskararen aurka egiteko tresna nagusi bilakatu dira. Izan ere, begi bistakoa da komunikabideek iritzia sortzeko orduan daukaten ahalmen erabakigarria eta hau guztia badakigu ia segurutzat jotzen dugun arren, badirudi honek daukan garrantziari askotan ez diogula behar bezala erreparatzen.\nSeguru gaude zuk ere, irakurle, maiz aditu eta irakurri dituzula holako argudioak. Gehienetan, esaldi hauek euskaldun askorengan sortzen duten eragina emozio batzuk piztean datza: amorrua, sumindura, nazka… Kexu egoteko ziorik ez da falta. Baina oraingo honetan haratago joan nahi dugu. Ezagutzen al ditugu benetan egunero komunikabideetan agertzen diren iritzien muina, jatorria, helburua? Nori zuzenduta daude? Eta, garrantzitsuena dena, ba al dakigu honi guztiari erantzun egoki bat ematen ? Kontziente al gara benetan argudio hauetako askori darien ahultasun dialektiko eta teorikoaz?\nKontua ez da Euskararen egoeraren “errudunen” bila joatea. Norbaitek esan zuen hizkuntzaren egoera larria besteei, kanpokoei bakarrik boteaz, aitzakia bat ematen diegula euskaldunei beren burua zuritzeko eta bertan goxo egoteko. Egia esan, arrisku hori egon badago eta saihestu beharko genuke gure kontzientzia indartuz, baina gizartean Euskararentzako kontzientzia berri bat sortu nahi badugu, beste gauza askoren artean, ezinbestekoa da aurkako argudio hauek guztiak taxuz aztertu eta ulertzea. Horretarako, eta Euskararen inguruko beste gai askotarako, soziolinguistikak tresna teoriko baliagarriak gure esku jartzen ditu. Saia gaitezen horiek ezagutzen: azken orrialdean ikusiko duzunez, Karrikirik aurten honen guztiaren inguruan egingo du ikastaro bat.\nGezurrak eta maltzurkeriak agerian uzteak ez ditu aurkakoak konbentzituko, baina euskaldungotik aparte bizi direnen borondatea erakartzeko balioko digulakoan gaude. Eta hala ez bada, gure arrazoibidea sendotuko dugu, dudarik ez.\n1999-10-01 2015-03-09 | karrikiri\n← Karrika 28. 1999ko iraila\nKarrika 30. 1999ko azaroa →


EUSKERAZ :: ixiart\nixiart > ARGIZAIOLEN ERABILERA/¿qué es una argizaiola?/WHAT IS "ARGIZAIOLA"? > EUSKERAZ\nArgizaiola, arbasoen hilobiaren gainean jartzen den zurazko ohola da eta argizariz bildua dago (argizaiola=argizaria eusteko ohola). Lehendabiziko argizaiolak, eskutokia dutenak, tradizionalak dira baina, denborarekin, xumeagoak ere erabili ziren, tailarik gabe edota hankekin ere. Argizaiolaren erabilera (XVI.mendearen bukaeratik aurrera) Gipuzkoa eta Nafarroaren Iparraldean eman zen batez ere, Euskal Herriko beste herrialdeetan argizariak zuzenean edota fuesak erabili ziren. Guztiek ere, esanahi berberarekin.\nEstela edo hilarriekin gertatzen den bezala, argizaiola zaharrenak antropomorfikoak ziren: hildakoaren gorpua sinbolizatzen bait zuen. Gehiengoaren neurriek ez dute 50 zm-ko luzeera gainditzen eta lodiera, 2-4 zm-ko tartean ibili ohi da.\nArgizaria, hildakoaren hiletan pizten zen eta argizaiola (etxeko suaren eramalea) eleiz barruko familiko hilobiaren (jarlekua edo sepulturie) gainean jartzen zen urte batez, mezetan piztuz. Urte hori pasa ondoren, urtean zehar egun zehatz batzuetan (urteurrenak, todoslossantos…) argizaiola pizten zen hildakoa gogoratzeko. Argizaiolaren erabilera beti emakumeen gain zegoen, haiek argizaiola pizten zuten eta jarlekuaren erabilera haien eskuetan zegoen; mezetan, gizonen lekua eleizako goiko pisua zen beti.\nArgizaria etxe edo familia bakoitzak, eleizaren barruan duen jarlekuan, bere etxeko sua sinbolizatzen du. Etxea sakratua zen, barruan su sakratua erretzen zen; arbasoen aintzinako sinboloa. Ezin da ahaztu, eleizetako barrukaldeetan lurperatzen hasi baino lehen (XIII-XIV mendeak), etxearen barruan edo ondoko baratzean lurperatzen zela. Elizen barrukaldean lurperatzen hasi zirenean, etxe bakoitzak bere hilobia lurrean markatuta zuen, etxea-hilobiaren arteko lotura gehiago lotuz: etxea saltzen bazen, hilobia ere berarekin bat saltzen zen. Jarlekua, hilerrien sorketaren ondoren ere mantendu ziren: osasun arrisku eta leku faltagaitik, eleizen kanpokaldean lurperatzen hasi ziren (XVIII.mendea).\nAintzinako etxea-sua lotura sinbolikoak, hilobi-argizaria lotura kristauaren egokitasuna eduki zuen. Suaren idei primitiboak, etxeko garra, kristautasunera eta eleiz barrutiko kultora moldatu zen: Argizaiolak jarlekuaren gainean ematen duen argiarekin, hildakoari argia ematen dio.\nHerri askoetan bezala, Euskal Herrian hildakoei omentzeko argiaren erabilerak garai prehistorikoetara eramaten gaitu. Hildakoak omendu behar dira, haien egoera berriari aurre egiteko behar dutena eman behar zaielarik; bestela, anima erratia bihurtzeko arriskua dute. Hildakoek haien existentzia berrirako argia behar dute. Eta hau, betidanik egin da, errausketen bitartez edota argia, ogia edo animaliak eskeiniz.\nixiart xion borda\nNafarroa - Navarra\nixiartisautza@gmail.com facebook ixiart.euskalartisautza\nARGIZAIOLA KLASIKOA 1\nARGIZAIOLA KLASIKOA 2\nARGIZAIOLA KLASIKOA 3\nARGIZAIOLA KLASIKOA 4\nARGIZAIOLA KLASIKOA 5\nARGIZAIOLA KLASIKOA 6\nARGIZAIOLA MODERNOA 1\nARGIZAIOLA MODERNOA 2\nARGIZAIOLA MODERNOA 3\nARGIZAIOLA MODERNOA 4\nSOBRE LOS TRABAJOS Y EL ENVÍO\nABOUT HANDCRAFT WORKS AND DELIVERING\nARGIZAIOLEN ERABILERA/¿qué es una argizaiola?/WHAT IS "ARGIZAIOLA"?


Herri Ondarea :: Gubiak\nElegir un temaAgriculturaAlimentaciónBebidasAnécdotasBersolarismoCalendario popularCaseríoCreencias y mitologíaPersonajes mitológicosEnfermedades y remediosFamiliaRelaciones entre hombres y mujeresGanaderíaAnimales de casaAnimales para trabajarIndumentariaInfantilIndustriaFábricasIndustriaMedios de transporteInformación localEdificiosServiciosJuegos infantilesMedios de comunicaciónRadioTelevisiónMobiliario domésticoMuebles y utensilios de casaRitos de protecciónNaturalezaCalendarioSer humanoOpinionesOpiniones de los informantesNoviazgo y matrimonioPastoreoPastoreoPescaBarcoConservasPecesPescadorPolíticaRitos funerariosDueloFuneralTiempo libreBaile dominicalToponimiaCaminoEdificiosEntidades geográficasFuenteRiosbarrioVascos en el extranjeroVecindadHermandadesMontes comunalesVecindad y vecindario\nMahaikadan dagoan guztia gauza baterako da, egurra lantzeko handian edo handiagoan, hain zuzen be. Horrexegaitik daukiez aho desbardinak; gauza desbardinak jateko egindakoak dira. Intxaurrezko kirtenaz eginda dagoz. Politak, txikiak eta bitxiak be badira.\nEta txikietan txikienak, zulo txikiak lantzen joateko, figuratxoak egiteko eta abar. Aho desbardinak ditue danek. Honeen kirtena, ostera, artezkoa da. Batzuek ahoa eta kirtena be askoz bihurragoak ditue. Danak dira joku bardintsuko tresna desbardinak. Kirtena haginezkoa, hagin gaztea, adartxoren bategaz egindako kirtena.\nUdabarrian ernetan dira


Oinarrizko gidaliburu. Marko Kontzeptuala: Langileen parte-hartzea enpresan - SPRI\nOinarrizko gidaliburu. Marko Kontzeptuala: Langileen parte-hartzea enpresan\nHiru mailatan berizten dugu langileen parte-hartzea: kudeaketan, emaitzetan edo jabetzan\nAntolakundeetan, hiru mailatan berizten dugu langileen parte-hartzea: kudeaketan, emaitzetan edo jabetzan. Praktikan, parte-hartze motak elkarri estuki loturik daude, halako moldez non baten bilakaerak sarritan praktikara eramaten baitu bestea. Esaterako, kudeaketan parte hartzeak askotan berekin dakar emaitzetan parte hartzea, eta, era berean, emaitzetan parte hartzearen eboluzio naturala da jabetzan parte hartzea.


Batiste Ezeiza: "Ekaitzak asko irakatsi digu eta mugimendua indartuta atera da" — Gaztezulo\nBatiste Ezeiza: "Ekaitzak asko irakatsi digu eta mugimendua indartuta atera da"\nBatiste Ezeiza: "Ekaitzak asko irakatsi digu eta mugimendua indartuta atera da" https://www.gaztezulo.eus/albisteak/batiste-ezeiza-ekaitzak-asko-irakatsi-digu-eta-mugimendua-indartuta-atera-da https://www.gaztezulo.eus/albisteak/batiste-ezeiza-ekaitzak-asko-irakatsi-digu-eta-mugimendua-indartuta-atera-da/@@download/image/piratak1_1414404511.jpg\nPasa den ostegunean, ekaitzek La Flamenkan eragin zituzten kalteen bilakaeraren inguruko prentsaturrekoa egin zuten DOKAn Donostiako Piratek, eta jendearen aldetik jaso duten "laguntzari esker", 90.000 euroko galera estaltzeko "bide onetik" doazela azpimarratu zuten. Gertatutako guztiari buruz hitz egin dugu Batiste Ezeiza (Donostia, 1985) bozeramailearekin.\nOso gau gogorra izan zen. Aste Nagusian zeharo murgilduta ginen, horrek eskatzen digun erritmo bizian jo ta fuego, eta gau hartan, gutako askok ez genuen ia lorik egin; autobabeserako plana martxan jarri, kaia hustu eta ia gau osoa eman genuen bertan, inork segurtasun eremua igaro ez zezan. Haizeak La Flamenka astintzen zuela eta alokatutako material asko blai izorratzen ari zela ikusten genuen, urte guztian zehar egindako lana gure aurrean desagertzen zen bitatean...\nGau hartan gertatu zenaren inguruan bertsio desberdinak nagusitu ziren. Zer gertatu zen zehazki, eta nola kudeatu zenuten?\nAntolatu dituzuen ekimenen artean azpimarratu daiteke ‘Edozer Dugu Posible’ eguna, Manu Chaoren kontzertuarekin.\nOso ekimen handia izan zen Edozer Dugu Posible eguna. Asko ikasi genuen ekimen hari esker, halako ekimen erraldoia antolatzeak norbere gaitasunak neurtzeko aukera paregabea eskaintzen duen heinean. Hala, asko ikasi dugu egun horri esker, eta mugimenduari neurria hartzeko balio izan digu, batez ere.\nAzken urte hau oso berezia izan da guretzat. Izan ere, antolakuntza eredu berria jarri dugu martxan, eta zenbait ildo berri jorratzen hasi gara. Aurrera begira, alde batetik Kofradietan oinarritutako antolaketa finkatzeko, indartzeko eta zabaltzeko erronka dugu. Bestalde, aurtengo Aste Nagusian zenbait elementu berri eduki ditugu gurean: lehen aldiz Euskal Herrian ekoiztutako garagardoa eskaini dugu eta produktu ekologikoz egindako hainbat bazkari ere antolatu ditugu. Bide horretan aurrera egiteko asmoa ere dugu, geure lana filosofia honen baitan bideratuta.\nAzkenik, 2015eko Aste Nagusian La Flamenkan egotea aurreikusten duzue?\nGeure asmoa hori da, baina iaz publiko egin genuen moduan, azken urteotan Eusko Jaurlaritzak geroz eta traba gehiago jarri dizkigu kaia erabiltzeko, eta hasi berri dugun ikasturte honetan ere arazoak edukiko ditugula aurreikusten dugu. Guk argi dugu geure lekua kaia dela, eta honen alde egingo dugu lan. Baina zoritxarrez, guztia ez dago soilik gure eskuetan, eta indar handiz aritu beharko dugu La Flamenkari eusteko.


Lautik hiru negozio mantendu dira irekita Lea-Artibain - Deia\nMerkatari txikien kasuan, "%89a egoera onean" dagoela diote\nimanol fradua / markina-xemein 07.04.2021 | 01:04\nMarkina-Xemeingo kalea, negozioz beteta. I. F.\nMarkina-Xemeingo kalea, negozioz beteta.\nJakina da koronabiorusaren pandemiak, eta honek eragindako osasun egoerak itxialdiak, ordutegi murrizketak...–, nabarmenki baldintzatu duela ez bakarrik Eusko Autonomi Erkidegoko bizilagunen osasuna, baita egitura ekonomikoa ere. Eta Leartibai Garapen Agentziak zifrak ezarri dizkio azken hilabeteetan izandako egoerari. Eta eskualdeko hainbat negozioen artean egindako inkesta baten datuak plazaratu berri ditu. Erakundearen esanetan, "enpresa guztiak egokitu beharra izan dute", nahiz eta sektore batzuetakoak bestekoak baino gehiago sufritu duten. Izan ere, otsailean "%28a oraindik itxita" zegoen, krisialdia gainditu ezinik. Etorkizunerako, berriz, egoera hobea izango dela adierazi dute, zeren %26ak kontratu berriak egiteko esperantza adierazi du, nahiz eta hauetako guztiak aldi baterakoak izango dira.\nEmaitzen arabera, "covid-19ak sektore guztieta eragin du, eta ondorioz 100%ak izan du egokitu beharra. Hala ere, pandemiak ez ditu sektore guztiak berdin kolpatu; izan ere, 2021eko otsailean oraindik negozioen %28a itxita zegoen. Gainera, gehien sufritu duten sektoreak turismo eta ostalaritzarenak izan dira, inkestan ardi ikusten den bezala", azaltzen du txostenak, zinetan zazpi aktibitate ekonomiko ezberdinetako egoerak ikuskatu diren: merkatari txikia, turismoa, ostalaritza, osasuna eta estetika, irakaskuntza eta logopedia, ekoizpena eta kultur sektorea.\nEnpresa asko ere hainbat zailtasunetan ikusi direla gaineratu du egindako inkestak, batez ere txikienen kasuan. Izna ere, handienek –10 eta 50 langileen artekoak, eskualdean %3a direnak– erraztasun gehiago izan dituzte egoerari aurrera egiteko. Badam, lautik batek "arazoak" izan dituela zehaztu dute. batez ere hornitaileekin dituzte erlazioetan. Garapen Agentziatik diotenez, "ordainketak egiterako orduan arazoak izan dituzte negozioen %24ak". Beste behin, ostalaritza eta turismoari lotutako enpresak izan dira egoera honen galtzaile.\nBestetik, txostean ere etorkizunerako kontratazioen beharraz galdegin du, etor litezkeen egoera nabarmenduz. Eta egin ahal izango direna kontratu berrietatik, negozio gu-tziek azpimarratzen dute hauek tenporalak izango dirala, egoeraren adierazgarri. Badute Lea-Artibaiko negozioek epe laburrean kontratuak egiteko beharra ikusten (%74ak baiezkoa esan du, datozen hilabeteetan egin ahal izango dituztela), batez ere ostalaritzaren kasuan. Kirol monitoreen eskariak eta ingles irakasle, garbitzaile eta kultur dinamizatzaileen eskariak dira ostean, %22a eta %11, hurrenez hurren.\nEgoerari hobeto egokitu diren negozioen artean, merkatari txikiena izan litekeela adierazi dute Lea-Artibai Garapen Agentziatik. Izan ere, hamarretik bederatzi (%89a, zehazki) egoera ondo eraman dutela azalarazi dute. Osasuna eta estetika sektorearen kasuan, azkenik, "%33a okerrago" dago, "beeroen galera" izan baitute. Baina, orokorrean, besteak baino hobeto dagoen sektorea da, %67ak ondo dagoela" azaldu baitu.


Gomutetan – ipuina.eus\nEguen arratsaldea zen. Eskola bakoa, beraz, eta eguraldiari esker Abiñara ibiltaldi bat egiteko berebizikoa.\nSandi Anderera joateko aukerea edonoiz geunkan, izperatan behinipehin; basatxonora sartzeko abagunea barriz, noizgura, baina basurdakumea ikusteko eretia ostera… Inoiz edo behin ostu-ostuka eta isil-misilka parraleko oholen zirrikituetarik begiratu eta haren zurda bat edo beste ikusi ahal izan ezkero ez ginan hasarre izaten.\n—Eta euskeraz jakin badakizu, zerk galozoten deutsu euskeraz egiten?\n← Aurrekoa Kakola eta Pupuñi\nHurrengoa → Andre esposa gabeko ezteiak


Ikerketa lanak Lehen Hezkuntzan: prozedura bat (1.atala) | eGela\n2011/02/17 by Berta Martínez\nAskotan, proposatzen dugu ikasgelan ikerketa lana egitea edo informazio txosten bat egiteko. Era analogikoan egin izan dugu. Ikus dezagun nola egin daitekeen era digitalean eta baita zer lantzen dugun ere.\nMuchas veces hemos trabajado en el aula la búsqueda de información, la investigación para elaborar un informe. Lo hemos hecho de forma analógica. Veamos cómo podemos hacerlo con otras herramientas y qué pasos podemos seguir.\nLehenengo pausoa gaia hartzea izango litzateke. Interesgunea har daiteke edo gure programazioan agertzen den besteren bat (animaliak, gure herria, mineralak, landareak…) Edukin hori aitzakia da. Garrantzizkoa izango da prozesua, bidean landuko ditugun abileziak, produktua ekoiztea (txostena) eta plazaratzea (besteei komunikatzea).\nErabiliko ditugun tresnak:\nGdocs: dokumentu partekatuan talde edo bikoteen lana jasotzeko gidoia jarriko diegu. Bertan, aurkezpena ere prestatu daiteke. Gelako bloga badugu hau da aukerarik errezena.\nSlideshare/ Issuu edo antzeko programak lana aurkezteko eustarria, openoffice (impress) erabiltzekotan. Bi hauetan kontua irekitzea komenigaria da.\nPicnik, online dagoen editore grafikoa (oso erreza maneiatzeko) argazkiak eginez gero.\nBilatzaileak :komeni da aldez aurretik irakasleak hainbat erreferentzia gune ematea ikasleei eta baita bilaketa egiteko estrategiak ere.\nAldez aurretik irakasleak prestatu: zer produktua nahi duen, zelako edukiera izango duen (azkeneko itxura, edukiak…), nola egingo duten, epeak, ebaluazio irizpideak eta horiek ebaluatzeko erabiliko duen tresna (hau da, era analogikoan egingo liratekeen lanak). Honi gehituko genioke txostena besteen aurrean azalduko dutela (beste ikasgela kideei, kultura astean gurasoei….)\nIkasleak taldetan antolatzekotan, komeni da ardurak argi banatzea, jakinaraztea eskatzen duguna, talde lana ere nola ebaluatuko den…\nPartekaturiko dokumentu batean, jasoko dute aurkitutako informazioa eta karpeta batean erabiliko dituzten baliabideak (irudiak, bideoak, infografien estekak eta abarrak). Urrats honetan oso inportantea da irakaslea gidatzea, aholkatzea, dokumentuan dagoena gainbegiratzea eta iradokizunak zein gomendioak ematea (ikasleen dokumentua berean feedback egiten).\nInformazioa antolatu: honetan adostu beharko dute taldean nolako gidoia erabiliko duten, nola antolatuko duten informazioa aurkezpenean, zelako estrategiak erabiliko dituzten erakargarria eta esanguratsua izateko- entzuleentzako. Hemen, berriro, irakasleak gidatuko du taldea eta behar diren egokitzapenak egiten lagunduko die.\nAurkezpen-txostena prestatu: honetan edukiaren zuzentasuna zein forma aldetik bete beharreko irizpideak kontuan hartuko dituzte.\nEmaitzak, ikerketa jakinaraztea: blog-ean txertatu eta beste taldeetako kideak, iruzkinen bitartez, ko-ebaluatuko dute lana (horretarako komeni da irizpideak, idatziz, ematea ikasleei) Besteen aurrean aurkeztuko balute, entsegua egingo lukete eta, baita urrats honetan, eraginkorrak izateko hainbat estrategia emango ditu irakasleak (tonua, keinuak, begirada, nola egin etenak …)\nUrrats guztietan irakasleak ari da ikasleei buruzko informazioa jasotzen: nola egiten duten lan, nola ados jartzen diren, ea era egokian murgiltzen diren saretik, zelako estrategiak dakizkiten erabiltzen, zertan behar dute sakondu eta abarrak… Ebaluazioa ari da egiten.\nAzken oharra: hasten garenean modu honetan ikasgelan, hanka sartzeak egongo dira, akatsak, programak edo aparailuen erroreak eta abarrak. Hori guztia normala da (bizi izan nuen) eta naturaltasunez hartuko dugu, gu ere ikaste prozesuan gaude. Hurrengoan hobeto aterako da.\nBigarren atal batean, fitxa didaktikoa, ebaluatzeko tresna bat eta lantzen ditugun konpetentziak txertatuko ditugu.


Konfiantzaren Pedagogian sakontzen jarraituko du Arizmendi Ikastolako Guraso Eskolak | Arizmendi ikastola\nAurten bi formazio eskainiko ditu Arizmendi Ikastolako Guraso Eskolak. Alde batetik, Haur Hezkuntzako haurraren ezaugarri eta orientabideen inguruko formazioa emango du Arantza Lejarragak, Arizmendi Ikastolako HHko pedagogoak. Bestetik, orain bost urte sortu zen taldeak sakontze-ikastaroa izango du Rafael Cristobal psikiatraren gidaritzapean.\nZazpi saio izango dira guztira, eta Uribarrin (Arrasate) egingo dira azaroan hasita. Hilabete bakoitzeko larunbat goiz baten bi orduko saioak emango dira (10:00-12:00). Seme-alabekin joan ahal izateko zaintza-zerbitzua egongo da. Prezioa, 130 euro. Ikastolako gurasoentzat ez ezik, edozein gurasorentzat ere bada eskaintza hau. Interesa dutenek izen-ematea azaroaren 12ra arte egin dezakete ikastolako webgunearen bitartez.\nGurasoen kezketatik eta beharretatik abiaturik 2009-2010 ikasturtean sortu zen Guraso Eskola Rafael Cristobal haur-psikologian adituaren gidaritzapean. Guraso izaten laguntzeko etengabeko trebakuntzara bideratuta dagoen zerbitzua da Guraso Eskola, eta trebakuntzarako ez ezik, elkarrizketarako eta hausnarketarako gune ere bada. Helburu nagusia da gurasoei euren seme-alaben heziketan laguntzea.